text:
BAFSA BA A BOTŠIŠA
Na go Bohlokwa Gore ke be le Mekgwa?
‘Batho ga ba ke ba mpulela mojako; ke ka baka la’ng ke swanetše go ba bulela?’
‘Na ga go na dilo tše dingwe tše bohlokwa tšeo ke swanetšego go tshwenyega ka tšona go e na le gore ke hlwe ke tshwenyegile ka gore “hle,” “ke a leboga” le “tshwarelo hle”?’
‘Ga go bohlokwa gore ke bontšhe mekgwa go bana bešo. Re bana ba motho.’
Na se se boletšwego ka mo godimo ke dilo tše dingwe tšeo o ka di bolelago? Ge e ba o fela o bolela ka mokgwa wo, ruri o fetwa ke mehola ya go ba le mekgwa e mebotse!
Seo o swanetšego go se tseba ka go ba le mekgwa
Go ba le mekgwa e mebotse go ka kaonefatša dikarolo tše latelago tše tharo tša bophelo bja gago:
Botumo bja gago. Tsela yeo o swarago batho ka yona e ka fetiša pono e botse goba e mpe ka wena. Ge e ba o na le mekgwa e mebotse, go ka direga gore batho ba go lebelele bjalo ka motho yo a godilego le yoo a nago le boikarabelo—le gona le bona ba tla go swara ka mokgwa woo! Lega go le bjalo ge e ba o se na mekgwa, batho ba ka nagana gore ga o na taba le batho ba bangwe e bile o ka feleletša o fetwa le ke dibaka tša go hwetša mošomo. Go etša ge Beibele e bolela gore: “Motho yo sehlogo o itira molahlwa [goba moipolai].”—Diema 11:17.
Bagwera ba gago. Beibele e re: “Aparang lerato gobane ke setlemo se se phethagetšego sa botee.” (Bakolose 3:14) Seo ke sa therešo le go feta ge go tliwa tabeng ya go dira segwera. Batho ba rata go gwerana le batho bao ba nago le mekgwa le bao ba ba swarago gabotse. Go feta moo, ke mang yo a ka nyakago go gwerana le motho yo a se nago mekgwa le yoo a sa kgonego go phedišana le ba bangwe?
Tsela yeo ba bangwe ba go swarago ka yona. Mosetsana yo mongwe yo a bitšwago Jennifer o re: “Ge e ba o dula o le botho, ge nako e dutše e eya, o ka dira gore le motho yo a se nago mekgwa a fetole tsela yeo a go swarago ka yona.” Therešo ke gore ge e ba le wena o se na mekgwa, o ka se kgone go thuša motho yo a se nago mekgwa. Beibele e re: “Kelo yeo le elago ka yona, ba tla le elela ka yona.”—Mateo 7:2.
Therešo e sa fetogego: Letšatši le letšatši re phela le batho ba bangwe. Tsela yeo o phelago le bona ka yona e ka kgoma kamoo batho ba go lebelelago le go go swara ka gona. Taba ye ge e bewa gabonolo, go ba le mekgwa go bohlokwa!
Kamoo o ka kaonefatšago ka gona
Lekodišiša mekgwa ya gago. Ipotšiše dipotšišo tše bjalo ka: ‘Na ke hlompha batho ba bagolo ge ke bolela le bona? Ke ga kae ge ke bolela ke dirišago mantšu a bjalo ka “hle,” “ke a leboga” goba “tshwarelo hle”? Na ke fela ke šitišwa ke dilo tše di swanago le go bala goba go araba melaetša ya founo ge ke bolela le ba bangwe? Na ke swara batswadi ba ka le bana bešo ka tlhompho goba ke fo ba ke sa bontšhe tlhompho ka gore e le ba ka gae?’
Beibele e re: “Go bontšhaneng kgodišo, etelelang pele.”—Baroma 12:10.
Ipeele dipakane. Ngwala dikarolo tše tharo tšeo o ka kaonefatšago go tšona. Ka mohlala, Allison, wa mengwaga e 15 o re o nyaka “go ithuta go ba le bokgoni bja go theetša go e na le go bolela kudu.” David wa mengwaga e 19, o re o nyaka go šomela ntlheng ya go tlogela go romela melaetša ka founo ge a dutše a bolela le ba lapa la gabo le bagwera. O re: “Ke go ba le lenyatšo, ge o dira bjalo o tla be o botša ba lapa le bagwera gore go kaone ge ke bolela le batho ba bangwe go e na le go bolela le lena.” Edward wa mengwaga e 17, o re o nyaka go tlogela go tsena batho ba bangwe ganong ge ba bolela. Ge e le Jennifer yo go boletšwego ka yena pejana, o ikemišeditše go šomela tabeng ya go bontšha mekgwa bathong ba bagolo. O re: “Ke be ke tlwaetše go fo dumediša ka go itlhaganela ke kitimetše go ya go bagwera ba ka. Eupša ga bjale ke tloga ke iteka gore ke tsebe batho ba bagolo gakaone. Ruri se se nthušitše kudu gore ke kgone go bontšha mekgwa e mebotse!”
Beibele e re: “Le se ke la kgahlegela ditaba tša lena feela, eupša le kgahlegele le tša ba bangwe.”—Bafilipi 2:4.
Dula o bona gore o kaonefaditše gakaakaang. Fetša kgwedi o hlahloba tsela yeo o bolelago ka yona goba kamoo boitshwaro bja gago bo lego ka gona dikarolong tšeo o nyakago go kaonefatša go tšona. Ge kgwedi yeo e fela, ipotšiše gore: ‘Go ba ga ka le mekgwa go nthušitše bjang gore ke be motho yo kaone? Ke dikarolong dife moo go sa nyakegago gore ke kaonefatše?’ Ipeele dipakane tše difsa tša go kaonefatša moo o sa šaletšego gona.
Beibele e re: “Ka mo le nyakago batho ba le dira ka gona, le lena le ba direng ka wona mokgwa woo.”—Luka 6:31.


c: text/html

text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Doiteronomio 6:1-25
6 “Bjale tše ke ditaelo, melao le dikahlolo tšeo Jehofa Modimo wa lena a ntaetšego gore ke le rute tšona,+ e le gore le phele ka tšona nageng yeo le tshelelago go yona ka mošola gore le e tšee e be ya lena;2 e le gore le boife+ Jehofa Modimo wa lena le be le lote melao ya gagwe ka moka le ditaelo tša gagwe tšeo ke le laelago tšona, lena le bana ba lena gotee le ditlogolo tša lena.+ Le di lote matšatšing ka moka a ge le phela, e le gore matšatši a lena e be a matelele.+3 Le theetšeng lena Baisiraele, le be le ele hloko gore le dira dilo tšeo,+ e le gore dilo di le sepelele gabotse+ gomme le ate kudu, feela bjalo ka ge Jehofa Modimo wa borakgolokhukhu ba lena a le holofeditše+ mabapi le naga yeo e elago maswi le dinose.4 “Theetša wena Isiraele: Jehofa Modimo wa rena ke yena Jehofa a nnoši.+5 O rate Jehofa Modimo wa gago ka pelo ya gago ka moka,+ ka moya wa gago ka moka+ le ka matla a gago ka moka.+6 Mantšu a ao ke go laelago ona lehono, o a bee pelong ya gago;+7 o a nweletše ngwaneng wa gago,+ o bolele ka ona ge o dutše ntlong ya gago, ge o sepela tseleng, ge o robala+ le ge o tsoga.8 O a tlemelele seatleng sa gago bjalo ka seka,+ e bile a be bjalo ka mphapahlogo phatleng ya gago;+9 o a ngwale ka mathoko a foreime ya lebati la ntlo ya gago le dikgorong tša gago.+10 “E tla re ge Jehofa Modimo wa gago a go goroša nageng yeo a enetšego borakgolokhukhu ba gago e lego Aborahama, Isaka le Jakobo gore o tla go nea yona,+ e lego metse e megolo le e mebotse yeo o sego wa e aga,+11 le dintlo tšeo di tletšego dilo ka moka tše dibotse tšeo di sa tlatšwago ke wena, didiba tšeo di epilwego eupša di sa epša ke wena, dirapa tša merara le dihlare tša mehlware tšeo o sego wa di bjala, e bile o šetše o jele o khoše,+12 o itlhokomele gore o se ke wa lebala+ Jehofa yo a go ntšhitšego nageng ya Egipita moo o bego o le lekgoba.*13 O boife Jehofa Modimo wa gago,+ o hlankele yena+ gomme o ene ka leina la gagwe.+14 Le se ke la latela medimo e mengwe, e lego medimo le ge e le efe ya merafo yeo e le dikologilego,+15 (gobane Jehofa Modimo wa lena yo a lego gare ga lena ke Modimo yo a nyakago boineelo bjo bo feletšego,)+ ka ge bogale bja Jehofa Modimo wa lena bo ka le tukela+ gomme a le fediša mo lefaseng.+16 “Le se ke la leka Jehofa Modimo wa lena+ ka tsela yeo le mo lekilego ka yona kua Masa.+17 Le lote ditaelo tša Jehofa Modimo wa lena+ le dikgopotšo tša gagwe+ gotee le melao+ yeo a le laetšego yona.+18 O dire se se lokilego le se sebotse mahlong a Jehofa, e le gore dilo di go sepelele gabotse+ gomme o tsene nageng e botse yeo Jehofa a e enetšego borakgolokhukhu ba gago, o e tšee e be ya gago,+19 ka go raka manaba a gago ka moka pele ga gago, feela bjalo ka ge Jehofa a holofeditše.+20 “Ge e ba mehleng e tlago+ ngwana wa gago a ka go botšiša a re: ‘Dikgopotšo, ditaelo le dikahlolo tšeo Jehofa Modimo wa rena a le laetšego tšona di ra go re’ng?’21 Gona wena o botše ngwana wa gago o re: ‘Re be re le makgoba a Farao kua Egipita, eupša Jehofa a re ntšha Egipita ka seatla se matla.+22 Jehofa a dira dipontšho le mehlolo+ e megolo le yeo e boifišago kua Egipita, a e dira go Farao le go ba lapa la gagwe ka moka pele ga mahlo a rena.+23 A re ntšha moo e le gore a re tliše mo gore a re nee naga yeo a e enetšego borakgolokhukhu ba rena.+24 Ke ka baka leo Jehofa a re laetšego gore re phethe ditaelo+ tše ka moka, re boife yena Jehofa Modimo wa rena gore re tle re holege ka mehla,+ e le gore re dule re phela go etša lehono le.+25 Ge e ba re ela hloko gore re latela ditaelo tše ka moka pele ga Jehofa Modimo wa rena, feela bjalo ka ge a re laetše,+ gona re tla lebelelwa re le ba lokilego.’+

robotstxt: allowed

filter: keep


text:
PHAFOGA! No. 1 2017 | Kgateletšego ya Monagano Bafseng—E Bakwa ke Eng? Ba ka Thušwa ke Eng?
Go ya ka dipego, palo ya bafsa bao go hwetšwago ba na le kgateletšego ya monagano e gola ka lebelo la go tšhoša.
Go ka dirwa’ng ka bothata bjo?
Makasine wo wa “Phafoga!” o bolela ka ditšhišinyo tše di fapafapanego bakeng sa bafsa bao ba nago le kgateletšego ya monagano le bakeng sa batswadi ba bona gore ba homotše le go thekga bana ba bona.
TABA YA LETLAKALA LA KA NTLE
Kgateletšego ya Monagano Bafseng—E Bakwa ke Eng? Ba ka Thušwa ke Eng?
Ithute go lemoga maswao, dika le dilo tšeo di ka bakago kgateletšego ya monagano. Bona seo batswadi le batho ba bangwe ba ka se dirago go thuša.
Go Myemyela—Mpho Yeo o ka e Abelanago le ba Bangwe
Go myemyela mo go tšwago pelong—go sa šetšwe gore ke ga bagwera goba ga batho bao o sa ba tsebego—go a fetela, e bile go dira gore motho a ikwe gabotse.
PONO YA BEIBELE
Go Ntšha Mpa
Bana ba dimilione tše masome bao ba sa hlwago ba belegwa ba bolawa ka boomo ngwaga le ngwaga. Na go ntšha mpa ke kgetho ya motho goba ke taba ya boitshwaro?
“Re Ile ra Kgongwa ke go Bona Lerato le Bjalo”
Ka Mokibelo wa di-25 tša April 2015, Nepal e ile ya welwa ke tšhišinyego ya lefase yeo e bolailego batho ba bantši. Ka morago ga tšhišinyego yeo, Dihlatse tša Jehofa di ile tša bontšha bjang gore Bakriste ba therešo ba ratana e le ka kgonthe?
THUŠO BAKENG SA LAPA
Kamoo o ka Bontšhago Tebogo
Ge monna le mosadi ba dira maiteko a go lemoga le go tšeela godimo dika tše dibotse tša yo mongwe le yo mongwe wa bona, gantši segwera sa bona se a kaonefala. O ka thušwa ke eng gore o bontšhe tebogo?
NA DI HLAMILWE?
Sešireletšaphišo sa Tšhošwane ya Sahara ya Mmala wa Silifera
Khunkhwane ye ke e nngwe ya diphoofotšwana tšeo di tsebjago tša nageng tšeo di kgonago go kgotlelela phišo. Ke eng seo se dirago gore e kgone go kgotlelela phišo yeo e tseneletšego?
Dihlogo tše Dingwe tša Inthaneteng
Nka Lebeletšana Bjang le go Belaela Kudu?
Dilo tše hlano tšeo di ka go thušago gore go belaela go go hole go ena le go go gobatša.
Na Dihlatse tša Jehofa di Thuša ka go Hlakodiša ge go na le Dikotsi?
Ithute kamoo re thušago badumedigotee le rena le batho ba bangwe ge go na le dikotsi.


text:
KGAOLO YA SENYANE
Na Bofelo bja Lefase bo Kgauswi?
1. Re ka ithuta kae ka bokamoso?
NA O kile wa re o bogetše ditaba gomme wa ipotšiša gore: ‘Na ge nako e dutše e eya dilo di tla mpefala go feta mo?’ Go na le masetlapelo a magolo le bošoro bjo bontši kudu moo batho ba bangwe ba dumelago gore bofelo bja lefase bo swanetše go ba bo le kgauswi. Na seo ke therešo? Na go na le kamoo re ka tsebago seo se tlago go direga nakong e tlago? Ee. Gaešita le ge batho ba ka se kgone go bolela e sa le pele seo se tlago go direga, Jehofa Modimo o a kgona. O diriša Beibele go re botša ka bokamoso bja rena le seo se tlago go direga lefaseng nakong e tlago.
2, 3. Barutiwa ba Jesu ba be ba nyaka go tseba’ng, gona Jesu o ile a ba araba bjang?
2 Beibele ge e bolela ka bofelo bja lefase, ga e re gore go tla fedišwa polanete ye ya rena, eupša e ra gore go tla fedišwa bobe. Jesu o rutile batho gore Mmušo wa Modimo o tla buša lefase ka moka. (Luka 4:43) Barutiwa ba gagwe ba be ba nyaka go tseba gore Mmušo wa Modimo o tlo tla neng. Ka gona ba ile ba mmotšiša gore: “Dilo tše di tla direga neng, le gona pontšho ya go ba gona ga gago le ya bofelo bja tshepedišo ya dilo e tla ba eng?” (Mateo 24:3) Jesu ga se a ka a ba nea letšatši la go lebanya, eupša o ile a ba botša dilo tšeo di bego di tla direga pejana ga bofelo bja lefase le. Dilo tšeo Jesu a di boletšego, di a direga gona bjale.
3 Kgaolong ye, re tlo ahlaahla bohlatse bjo bo bontšhago gore bofelo bja lefase bo kgauswi. Sa pele, re swanetše go ithuta ka ntwa yeo e bilego gona legodimong e le gore re tle re kwešiše gore ke ka baka la eng maemo e le a mabe ka tsela ye mo lefaseng.
NTWA LEGODIMONG
4, 5. (a) Go ile gwa direga’ng legodimong ka morago ga gore Jesu e be Kgoši? (b) Go ya ka Kutollo 12:12, go be go tla direga’ng ka morago ga gore Sathane a lahlelwe mo lefaseng?
4 Go Kgaolo 8 re ithutile gore Jesu e bile Kgoši legodimong ka 1914. (Daniele 7:13, 14) Puku ya Kutollo e re botša seo se diragetšego. E re: “Ntwa ya tsoga legodimong. Mikaele [ke gore, Jesu] le barongwa ba gagwe ba lwa le drakone [Sathane] gomme drakone le barongwa ba yona ba lwa.” * Sathane le batemona ba gagwe ba ile ba fenywa ntweng yeo gomme ba lahlelwa mo lefaseng. Nagana kamoo barongwa ba ilego ba thaba ka gona! Eupša go be go tla direga’ng ka batho ba mo lefaseng? Beibele e re ba be ba tla welwa ke mathata. Ka baka la’ng? Ka gobane Diabolo o galefile kudu, “ka ge a tseba gore o na le nako e kopana.”
5 Diabolo o baka mathata a mantši kamoo a ka kgonago ka gona mo lefaseng. O galefile kudu ka gobane o šaletšwe ke nako e kopana pele Modimo a mo fediša. Anke re ahlaahleng seo Jesu a itšego se tlo direga mehleng ya bofelo.
MEHLA YA BOFELO
6, 7. Re ka re’ng ka ntwa le tlala lehono?
6 Ntwa. Jesu o itše: “Setšhaba se tla tsogela setšhaba gomme mmušo wa tsogela mmušo.” (Mateo 24:7) Batho ba bantši ba bolailwe dintweng mo mehleng ya rena go feta nakong le ge e le efe historing. Pego e nngwe yeo e tšwago Mokgatlong wa Worldwatch e bontšha gore ga e sa le go tloga ka 1914, dintwa di bolaile batho ba ka godimo ga ba dimilione tše 100. Batho bao ba fetago palo yeo gararo ba bolailwe dintweng mengwageng e 100 ya magareng ga 1900 le 2000 go feta bao ba bolailwego mengwageng e 1 900 e fetilego. Anke o nagane manyami le bohloko bjo bo kwelwego ke batho ba dimilione ka baka la ntwa!
7 Tlala. Jesu o itše: “Go tla ba le tlhaelelo ya dijo.” (Mateo 24:7) Gaešita le ge go tšweletšwa dijo tše dintši lehono go feta le ge e le neng pele, batho ba bantši ba bolawa ke tlala. Ka baka la’ng? Ka gobane ga ba na tšhelete e lekanego ya go reka dijo goba ga ba na naga yeo ba ka e lemago. Batho ba ka godimo ga bilione ba phela ka tšhelete e nyenyane kudu ka letšatši. Mokgatlo wa Lefase wa tša Maphelo o re ngwaga o mongwe le o mongwe go hwa bana ba dimilione ka gobane ga ba hwetše dijo tše di lekanego tša go ba fepa.
8, 9. Ke’ng seo se bontšhago gore dilo tšeo Jesu a di boletšego e sa le pele ka ditšhišinyego tša lefase le malwetši di a phethagala?
8 Ditšhišinyego tša lefase. Jesu o porofetile gore: “Go tla ba le ditšhišinyego tše dikgolo tša lefase.” (Luka 21:11) Gona bjale go letetšwe gore ngwaga le ngwaga go be le ditšhišinyego tša lefase tše dintši le tše matla. Ga e sa le go tloga ka ngwaga wa 1900, batho ba ka godimo ga dimilione tše pedi ba bolailwe ke ditšhišinyego tša lefase. Le gona, gaešita le ge gona bjale thekinolotši e thušitše gore go bonwe ditšhišinyego tša lefase pele di ka direga, batho ba bantši ba sa dutše ba bolawa ke tšona ditšhišinyego tšeo tša lefase.
9 Malwetši. Jesu o boletše e sa le pele gore go tla ba le “malwetši.” Malwetši a kotsi a tla phatlalala kapejana gomme a bolaya batho ba bantši. (Luka 21:11) Gaešita le ge dingaka di ithutile go alafa malwetši a mantši, go sa dutše go na le malwetši ao a ka se alafegego. Ge e le gabotse, pego e nngwe e hlalosa gore ngwaga le ngwaga, batho ba dimilione ba bolawa ke malwetši a go swana le bolwetši bja mafahla, malaria le kholera. Go oketša moo, dingaka di hweditše malwetši a mangwe a 30 a mafsa, gomme a mangwe a ona ga a alafege.
BOITSHWARO BJA BATHO BA MEHLENG YA BOFELO
10. Lengwalo la 2 Timotheo 3:1-5 le phethagala bjang lehono?
10 Lengwalo la 2 Timotheo 3:1-5, le re: “Mehleng ya bofelo go tla ba le dinako tše di hlobaetšago tšeo go lego thata go lebeletšana le tšona.” Moapostola Paulo o hlalositše kamoo batho ba bantši ba tlago go itshwara ka gona mehleng ya bofelo. O itše batho e tla ba
baithati
ba go rata tšhelete
ba go se kwe batswadi
ba go se botege
ba go se rate malapa a bona
ba se nago boitshwaro
ba bogale le ba go rata dintwa
ba go rata maipshino go feta Modimo
ba go itira eka ba rata Modimo eupša ba sa nyake go mokwa
11. Go ya ka Psalme 92:7, go tla direga’ng ka batho ba babe goba ba kgopo?
11 Na batho ba bantši ba itshwara ka tsela ye moo o dulago gona? Batho ba bantši lefaseng ka moka ba itshwara ka tsela ye. Eupša Modimo o kgauswi le go fetoša maemo a. O holofetša gore: “Ge ba kgopo ba hloga go etša dimela, le ge bohle bao ba tlwaetšego go dira tšeo di gobatšago ba hloga, ke ka morero wa gore ba tle ba fedišetšwe sa ruri.”
DITABA TŠE DIBOTSE MEHLENG YA BOFELO
12, 13. Jehofa o re rutile’ng mehleng ye ya bofelo?
12 Beibele e boletše e sa le pele gore mehleng ya bofelo, lefase le tla tlala ka bohloko le tlaišego. Le gona Beibele e re go tla direga dilo tše dibotse.
13 Go kwešiša Beibele. Moporofeta Daniele o ngwadile mabapi le mehla ya bofelo gore: “Tsebo ya therešo e tla ata.” (Daniele 12:4) Modimo o be a tla nea batho ba gagwe bokgoni bja go kwešiša Beibele ka mo go kwagalago kudu go feta pele. Jehofa o dirile se kudukudu ga e sa le go tloga ka 1914. Ka mohlala, o re rutile bohlokwa bja leina la gagwe le morero wa gagwe ka lefase gotee le therešo ka sehlabelo sa topollo, le seo se diregago ge re ehwa gotee le ka tsogo. Re ithutile gore ke Mmušo wa Modimo feela wo o ka rarollago mathata a rena ka moka. Le gona re ithutile kamoo re ka hwetšago lethabo le kamoo re ka phelago ka tsela e kgahlišago Modimo. Eupša bahlanka ba Modimo ba dira’ng ka seo ba ithutilego sona? Boporofeta bjo bongwe bo re nea karabo.
14. Ditaba tše dibotse tša Mmušo di bolelwa kae, gona di bolelwa ke bomang?
14 Modiro wa go bolela ditaba tše dibotse lefaseng ka moka. Ge Jesu a be a bolela ka mehla ya bofelo o itše: “Ditaba tše tše dibotse tša Mmušo di tla bolelwa lefaseng ka moka.” (Mateo 24:3, 14) Ditaba tše dibotse tša Mmušo di bolelwa dinageng tša ka godimo ga tše 230 ka maleme a ka godimo ga a 700. Ee, lefaseng ka moka, Dihlatse tša Jehofa tše di tšwago “ditšhabeng tšohle [le] melokong yohle” di thuša batho go kwešiša gore Mmušo wa Modimo ke eng le seo o tlago go se direla batho. (Kutollo 7:9) Le gona di dira se mahala. Le ge di hloilwe le go tlaišwa ke batho ba bantši, ga go na seo se ka dirago gore di tlogele go bolela ditaba tše dibotse, bjalo ka ge Jesu a porofetile.
O TLA DIRA ENG?
15. (a) Na o a dumela gore re phela mehleng ya bofelo, gona ka baka la’ng? (b) Go tlo direga’ng ka batho bao ba kwago Jehofa le ka bao ba sa mo kwego?
15 Na o a dumela gore re phela mehleng ya bofelo? Diporofeto tše dintši tša Beibele tša mabapi le mehla ya bofelo di a phethagala. Kgauswinyane Jehofa o tla laela gore modiro wa go bolela ditaba tše dibotse o se sa dirwa gomme “bofelo” bo tla tla. (Mateo 24:14) Bofelo ke’ng? Ke ntwa ya Haramagedone, ge Modimo a tlo fediša bobe ka moka. Jehofa o tla diriša Jesu le barongwa ba gagwe ba matla go fediša motho le ge e le ofe yo a sa nyakego go kwa Yena le Morwa wa gagwe. (2 Bathesalonika 1:6-9) Ka morago ga moo, Sathane le batemona ba gagwe ba ka se sa aroša batho. Le gona bohle bao ba nyakago go kwa Modimo le go amogela Mmušo wa gagwe ba tla bona kholofetšo e nngwe le e nngwe ya Modimo e phethagala.
16. Ka ge bofelo bo le kgauswi kudu, o swanetše go dira’ng?
16 Kgauswinyane lefase le leo le bušwago ke Sathane le tla fedišwa. Ka gona go bohlokwa kudu gore re ipotšiše gore: ‘Ke swanetše go dira’ng?’ Jehofa o nyaka gore o ithute dilo tše dintši ka Beibeleng kamoo o ka kgonago ka gona. O swanetše go tšeela thuto ya gago godimo. (Johane 17:3) Dihlatse tša Jehofa di ba le diboka beke e nngwe le e nngwe go thuša batho go kwešiša Beibele. Dira sohle seo o ka se kgonago go ba gona dibokeng tšeo ka mehla. (Bala Baheberu 10:24, 25.) Ge o lemoga gore o swanetše go dira diphetogo, o se ke wa tšhaba go di dira. Ge o dutše o dira diphetogo tšeo, tswalano ya gago le Jehofa e tla ba matla.
17. Ke ka baka la’ng batho ba bantši ba tla makala ge bofelo bo fihla?
17 Moapostola Paulo o hlalositše gore go fedišwa ga batho ba babe go tla tla ge batho ba bantši ba sa itebetše, ‘go swana le lehodu la bošego.’ (1 Bathesalonika 5:2) Jesu o porofetile gore batho ba bantši ba tla kgetha go hlokomologa bohlatse bja gore re phela mehleng ya bofelo. O itše: “Go etša feela kamoo mehla ya Noa e bego e le ka gona, le go ba gona ga Morwa wa motho [goba, mehla ya bofelo] go tla ba bjalo. Gobane go etša ge ba be ba le bjalo mehleng yeo ya pele ga Meetsefula, ba eja ba enwa, banna ba nyala le basadi ba nyalwa, go fihla letšatšing leo Noa a tsenego ka lona arekeng, ba se ele hloko go fihla Meetsefula a etla a ba gogola ka moka, le go ba gona ga Morwa wa motho go tla ba bjalo.”
18. Jesu o re neile temošo efe?
18 Jesu o re lemošitše gore ga se ra swanela go šitišwa ke “bojagobe, go nwa kudu le dipelaelo tša bophelo.” O boletše gore bofelo bo tla tla kapejana, “go etša molaba.” Le gona o boletše gore bo “tla tlela bohle bao ba dulago lefaseng.” Ke moka a oketša ka gore: “Dulang le phakgame ka dinako tšohle le lopa [goba, le rapela ka go tšwa pelong] gore le atlege ka go phonyokga dilo tše ka moka tše di reretšwego go direga, le go ema pele ga Morwa wa motho.” (Luka 21:34-36) Ke ka baka la’ng go le bohlokwa kudu gore re theetše temošo ye ya Jesu? Ka gobane kgauswinyane lefase le lebe la Sathane le tlo fedišwa. Ke feela bao ba amogelwago ke Jehofa le Jesu ba tlago go phologa bofelo gomme ba phela ka mo go sa felego lefaseng le lefsa.
^ par. 4 Mikaele ke leina le lengwe la Jesu Kriste. Gore o hwetše ditaba ka botlalo, hle bala Tlhaloso 23.


text:
Seisimane
Seisimane ke polelo yeo setlogo sa yona e lego Engêlanê. Lehono batho ka bontšhi ba šomiša polelo ye bjalo ka polelo ya bona ya pele, dinageng tša go swana le
- Australia,
- Canada,
- Ireland,
- New Zealand,
- United Kingdom le
- United States of America. Dinaga tše di šomiša polelo ye bjalo ka polelo ya bona ya pele.
Seisimane ke polelo ya bobedi lefaseng ka bophara, ebile ke leleme la mmušo dinageng tše swanago le India, Sri Lanka, Pakistan le Afrika Borwa.
Seisimane ka gare Afrika Borwa[lokiša | edit source]
Palo ya batho ya 2011 ya Afrika Borwa e bontšha se:


text:
Re ka Hwetša Kae Dikarabo tša Dipotšišo tša Bohlokwa Bophelong?
Na dikarabo di ka hwetšwa . . .
saenseng?
filosofing?
ka Beibeleng?
MONGWADI YO MONGWE WA BEIBELE O ILE A RE GO MODIMO
“Ntire gore ke kwešiše, gore ke dule ke phela.”—Psalme 119:144, 160, Phetolelo ya Lefase le Lefsa.
Beibele e fa batho ba dimilione dikarabo.
Na le wena o nyaka go hwetša dikarabo?
Wepesaete ya jw.org e ka go thuša.
BALA Inthaneteng
BOGELA dibidio tšeo di theilwego Beibeleng tša
TAONELOUTA dikgatišo tše bjalo ka
KE DIPOTŠIŠO DIFE GO TŠE TŠE DIKGOLO TŠEO DI GO TSHWENYAGO?
Hwetša dikarabo tšeo di tšwago ka Beibeleng tša dipotšišo tše go jw.org/nso/.
(Eya go DITHUTO TŠA BEIBELE › DIPOTŠIŠO TŠA BEIBELE DI A ARABJA)
Ithute ka mo go Oketšegilego
KE BOMANG BAO BA DIRAGO THATO YA JEHOFA LEHONO?
Ke Eng Seo se ka Hwetšwago Wepesaeteng ya Rena?
O ka ithuta mo go oketšegilego ka rena le ka ditumelo tša rena gotee le go hwetša dikarabo tša dipotšišo tša gago tša mabapi le Beibele.


text:
Kgaolo 72: Modimo o Thuša Kgoši Hesekia
NA O a tseba gore ke ka baka la’ng monna yo a lego mo seswantšhong a rapela Jehofa? Ke ka baka la’ng a beile mangwalo a ka pele ga aletare ya Jehofa? Monna yo ke Hesekia. E be e le kgoši ya meloko e mebedi ya ka borwa ya Isiraele. Le gona o bothateng bjo bogolo. Ka baka la’ng?
Ka gobane madira a Baasiria a be a šetše a fentše meloko e 10 ya ka leboa. Jehofa o ile a dumelela se gore se direge ka gobane batho bao e be e le ba babe kudu. Gona bjale madira a Asiria a be a tlile go lwa le mmušo wa meloko e mebedi.
Kgoši ya Asiria e be e sa tšwa go romela mangwalo go Kgoši Hesekia. Mangwalo a gona ke ao Hesekia a a beilego mo pele ga Modimo. Mangwalo a a be a kwera Jehofa gomme a re Hesekia a lese go lwa. Bjale ke ka baka leo Hesekia a rapelago ka gore: ‘Wena Jehofa, re phološe go kgoši ya Asiria. Ke moo ditšhaba ka moka di tlago go tseba gore ke wena Modimo o nnoši.’ Na Jehofa o be a tla theetša Hesekia?
Hesekia e be e le kgoši ya go loka. O be a sa swane le dikgoši tše mpe tša mmušong wa meloko e 10 ya Isiraele, e bile o be a sa swane le tatagwe yo mobe e lego Kgoši Ahasi. Hesekia o ile a kgonthišetša gore o kwa melao ka moka ya Jehofa. Bjale ka morago ga ge a feditše go rapela, moporofeta Jesaya o ile a mo romela molaetša o tšwago go Jehofa wo o rego: ‘Kgoši ya Asiria e ka se tsene Jerusalema. Ga go le o tee wa banna ba yona yo a tlago go batamela motse wo. Madira ao a ka se betše motse wo gaešita le ka mosebe o tee.’
Lebelela seswantšho seo se lego letlakaleng le. Na o a tseba gore madira a ka moka ao a hwilego ke a bomang? Ke a Baasiria. Jehofa o ile a romela morongwa wa gagwe gomme a bolaya madira a Baasiria a 185 000 ka bošego botee. Ka go re’alo kgoši ya Asiria e ile ya tloga moo ya boela gae.
Mmušo wa meloko e mebedi o ile wa phološwa gomme batho ba phela ka khutšo ka nakwana. Eupša ge Hesekia a hwile, Manase morwa wa gagwe o ile a ba kgoši. Manase le Amone morwa wa gagwe ba ile ba ba dikgoši tše mpe kudu. Ka gona naga e ile ya boela ya tlala bosenyi le bošoro. Ka morago ga gore Kgoši Amone a bolawe ke bahlanka ba gagwe, Josia morwa wa gagwe o ile a dirwa kgoši ya mmušo wa meloko e mebedi.
2 Dikgoši 18:1-36; 19:1-37; 21:1-25.
Dipotšišo
- Monna yo a lego mo seswantšhong ke mang, gomme ke ka baka la’ng a be a le bothateng bjo bogolo?
- Ke mangwalo a eng ao Hesekia a a beilego pele ga Modimo, gona Hesekia o ile a re’ng ge a be a rapela?
- Hesekia e be e le kgoši ya mohuta mang, gomme Jehofa o ile a mo romela molaetša ofe ka moporofeta Jesaya?
- Bjalo ka ge go bontšhitšwe mo seswantšhong, ke eng seo morongwa wa Jehofa a ilego a se dira Baasiria?
- Le ge batho ba mmušong wa meloko e mebedi ba ile ba phela ka khutšo ka nakwana, go ile gwa direga’ng ka morago ga gore Hesekia a hwe?
Dipotšišo tša tlaleletšo
- Bala 2 Dikgoši 18:1-36.
Rabashake mmoleledi wa Baasiria o ile a leka bjang go fokodiša tumelo ya Baisiraele? (2 Dikg. 18:19, 21; Ek. 5:2; Ps. 64:3)
Dihlatse tša Jehofa di latela bjang mohlala wa Hesekia ge di lebeletšane le baganetši? (2 Dikg. 18:36; Ps. 39:1; Die. 26:4; 2 Tim. 2:24)
- Bala 2 Dikgoši 19:1-37.
Batho ba Jehofa lehono ba ekiša bjang Hesekia dinakong tša mathata? (2 Dikg. 19:1, 2; Die. 3:5, 6; Baheb. 10:24, 25; Jak. 5:14, 15)
Kgoši Sanheribe o ile a fenywa bjang ka makga a mararo, gomme o swantšhetša mang ka tsela ya boporofeta? (2 Dikg. 19:32, 35, 37; Kut. 20:2, 3)
- Bala 2 Dikgoši 21:1-6, 16.
Ke ka baka la’ng go ka thwe Manase e be e le yo mongwe wa dikgoši tše mpe kudu tšeo di kilego tša buša Jerusalema? (2 Dikor. 33:4-6, 9)


text:
KGAOLO YA BOŠUPA
Bahu ba tlo Tsoga!
1-3. Ka moka ga rena re bagolegwa ba eng, gona Jehofa o tlo re lokolla bjang?
NAGANA o be o ahloletšwe bophelo ka moka kgolegong ka molato wo o sego wa o dira. Ga go na gore o tsoge o lokolotšwe. Go bonagala go fedile ka wena, e bile go se na seo o ka se dirago. Eupša ge o šetše o se na kholofelo, o kwa ba re go na le motho yo mongwe yo a nago le matla a go go lokolla kgolegong yeo e bile o holofeditše gore o tla go thuša! O be o tla ikwa bjang?
2 Ka moka ga rena re bagolegwa ba lehu. Ga go na seo re ka se dirago go tšhabela lehu. Eupša Jehofa o na le matla a go re lokolla lehung. Le gona o re holofeditše gore o tlo ‘fediša lehu, e lego lenaba la mafelelo.’
3 Nagana kamoo o tlago go thaba ka gona ge o tseba gore ga o sa tlo hwa! Eupša Jehofa ga a tlo fediša lehu feela. O tlo tsoša le bao ba šetšego ba hwile. Nagana gore se se tla bolela eng go wena. Jehofa o holofetša gore “bao ba hwilego” ba tlo boela ba phela. (Jesaya 26:19) Beibele e bitša tiragalo yeo gore ke tsogo.
GE MOTHO YO O MO RATAGO A HWILE
4. (a) Ke’ng seo se ka re homotšago ge setho sa lapa goba mogwera wa rena a hwile? (b) Ba bangwe ba bagwera ba Jesu ba bagolo e be e le bomang?
4 Ge setho sa lapa goba mogwera wa rena a hwile, re kwa bohloko kudu. Re ikwa re fedile matla. Ga go na seo re ka se dirago go tsoša motho yoo. Eupša Beibele e re homotša kudu. (Bala 2 Bakorinthe 1:3, 4.) Anke re ahlaahleng mehlala e mengwe yeo e bontšhago gore Jehofa le Jesu ba tloga ba nyaka go tsoša bahu. Ge Jesu a be a le mo lefaseng, o be a tlwaetše go etela Latsaro le dikgaetšedi tša gagwe e lego Mareta le Maria. Ka moka ga bona e be e le bagwera ba bagolo ba Jesu. Beibele e re: “Jesu o be a rata Mareta le ngwanabo le Latsaro.” Ke moka ka letšatši le lengwe Latsaro o ile a hwa.
5, 6. (a) Jesu o ile a dira’ng ge a be a bona ba gabo Latsaro le bagwera ba gagwe ba lla? (b) Ke ka baka la’ng go tseba kamoo Jesu a ilego a ikwa ka gona ka lehu go re homotša?
5 Jesu o ile a yo homotša Mareta le Maria. Ge Mareta a ekwa gore Jesu o etla, o ile a tšwela ka ntle ga motse go yo mo gahlanetša. O ile a thaba kudu go bona Jesu, eupša a re go yena: “Morena, ge nkabe o be o le mo, kgaetšedi ya ka nkabe a se a hwa.” Mareta o be a nagana gore Jesu o tletše lefeela. Ka morago ga moo, Jesu o ile a bona ngwanabo Mareta e lego Maria a lla. Ge a bona kamoo ba nyamilego ka gona, o ile a kwa bohloko kudu gomme a thoma go lla. (Johane 11:21, 33, 35) O be a kwele bohloko bjo bogolo bjoo re bo kwago ge re hwetšwe ke motho yo re mo ratago.
6 Go tseba gore Jesu le yena o kwa bohloko ge re hwetšwe go a re homotša. Le gona Jesu o swana le Tatagwe. (Johane 14:9) Jehofa o na le matla a go fedišetša lehu sa ruri, gomme kgauswinyane o tlo dira sona seo.
“LATSARO, TŠWAA!”
7, 8. Ke ka baka la’ng Mareta a be a sa nyake gore leswika le tlošwe mojakong wa lebitla la Latsaro, eupša Jesu o ile a dira’ng?
7 Ge Jesu a fihla lebitleng leo Latsaro a bego a bolokilwe go lona, mojako wa lona o be o tswaletšwe ka leswika le legolo. Jesu o ile a re: “Tlošang leswika le.” Eupša Mareta o be a sa nyake ba le tloša. Latsaro o be a šetše a na le matšatši a mane a bolokilwe. (Johane 11:39) Mareta o be a sa tsebe seo Jesu a bego a le kgauswi le go se dira ka Latsaro.
8 Jesu o ile a re go Latsaro: “Tšwaa!” Mareta le Maria ba ile ba se kgolwe mahlo a bona. Beibele e re: “Motho yo a bego a hwile a tšwa dinao tša gagwe le diatla tša gagwe di tateditšwe ka mašela.” (Johane 11:43, 44) Latsaro o be a tsošitšwe bahung! O ile a kopanywa gape le ba gabo le bagwera. Ba be ba kgona go mo swara, go mo kgwatha le go bolela le yena. Ruri wo e be e le mohlolo! Jesu o be a tsošitše Latsaro bahung.
“MOSETSANA, KE RE GO WENA: ‘TSOGA!’”
9, 10. (a) Ke mang a ilego a nea Jesu matla a go tsoša bahu? (b) Ke ka baka la’ng go bala ka batho bao ba kilego ba tsošwa bahung go re homotša?
9 Na Jesu o be a tsoša bahu ka matla a gagwe? Aowa. Pele ga ge a ka tsoša Latsaro, Jesu o ile a rapela Jehofa gomme Jehofa a mo nea matla a go tsoša Latsaro. (Bala Johane 11:41, 42.) Latsaro ga se yena feela a ilego a tsošwa bahung. Beibele e re botša gape ka ngwanenyana yo mongwe wa mengwaga e 12 yo a bego a babja o šoro. Tatagwe e lego Jairo, o be a nyaka yo a ka mo thušago, gomme a lopa Jesu gore a fodiše ngwana wa gagwe. E be e le ngwana a nnoši wa gagwe. Ge Jairo a sa bolela le Jesu, banna ba bangwe ba ile ba tla gomme ba re: “Morwedi wa gago o hwile! Ke ka baka la’ng o sa tshwenya Morutiši?” Eupša Jesu a re go Jairo: “O se ke wa boifa, wena bontšha tumelo feela gomme yena o tla phološwa.” Ke moka a ya le Jairo ntlong ya gagwe. Ge ba batametše ntlo ya Jairo, Jesu o ile a bona le go kwa batho ba lla. Ke moka a re go bona: “Lesang go lla gobane ga se a hwa eupša o robetše.” Batswadi ba ngwanenyana yoo ba swanetše go ba ba ile ba ipotšiša gore Jesu o be a e ra go reng. Jesu o ile a botša batho ka moka gore ba tšwele ka ntle, a tšea batswadi ba ngwanenyana yoo gomme ba tsena ka moo a bego a le gona. A swara ngwanenyana yoo ka seatla gomme a re go yena: “Mosetsana, ke re go wena: ‘Tsoga!’” Nagana lethabo leo batswadi ba gagwe ba bilego le lona ge gateetee ngwana wa bona a tsoga gomme a thoma go sepela! Jesu o be a tsošitše morwedi wa bona bahung. (Mareka 5:22-24, 35-42; Luka 8:49-56) Go tloga letšatšing leo, ge ba bona morwedi wa bona ba be ba tla gopola seo Jehofa a ba diretšego sona a diriša Jesu. *
10 Batho bao Jesu a ilego a ba tsoša bahung ba ile ba hwa gape. Eupša seo re se balago ka batho bao se a re homotša ka gobane se re bontšha seo se tlago go direga nakong e tlago. Jehofa o nyaka go tsoša bahu, gomme o tlo dira bjalo.
SEO RE ITHUTAGO SONA DIPEGONG TŠA MABAPI LE TSOGO
11. Mmoledi 9:5 e re botša’ng ka Latsaro ge a be a hwile?
11 Beibele e bolela ka mo go kwagalago gore “bahu ga ba tsebe selo le gatee.” Go be go le bjalo le ka Latsaro. (Mmoledi 9:5) Go etša ge Jesu a boletše, go be go le bjalo ka ge eka Latsaro o be a robetše. (Johane 11:11) Ge Latsaro a be a le ka lebitleng, o be a sa tsebe “selo le gatee.”
12. Re tseba bjang gore Latsaro o ile a tsošwa bahung?
12 Ge Jesu a be a tsoša Latsaro bahung, batho ba bantši ba ile ba bona seo. Gaešita le manaba a Jesu a be a tseba gabotse gore o dirile mohlolo woo. Latsaro o be a phela, gomme se se ile sa bontšha gore ruri o tsošitšwe bahung. (Johane 11:47) Go oketša moo, batho ba bantši ba ile ba etela Latsaro, ka go re’alo ba thoma go dumela gore Jesu o romilwe ke Modimo. Manaba a Jesu a ile a se rate seo, ka gona a loga leano la go bolaya Jesu le Latsaro.
13. Ke ka baka la’ng re kgodišegile gore Jehofa o tlo tsoša bahu?
13 Jesu o boletše gore “bohle bao ba lego mabitleng” a kgopotšo ba tlo tsošwa. (Johane 5:28) Se se bolela gore batho ka moka bao ba lego mogopolong wa Jehofa ba tlo boela ba phela. Eupša gore Jehofa a tle a tsoše motho yo a itšego, o swanetše go gopola selo se sengwe le se sengwe ka motho yoo. Na a ka kgona go dira seo? Nagana ka dinaledi tše dibilione tšeo Jehofa a di hlodilego. Beibele e re Jehofa o di tseba ka moka ga tšona ka maina. (Bala Jesaya 40:26.) Ge e ba Jehofa a kgona go gopola leina la naledi e nngwe le e nngwe, ga go pelaelo gore a ka kgona go gopola selo se sengwe le se sengwe ka batho bao a tlago go ba tsoša bahung. Sa bohlokwa kudu ke gore Jehofa ke yena a bopilego dilo ka moka, ka gona re a tseba gore o na le matla a go tsoša bahu.
14, 15. Mantšu a Jobo a re ruta’ng ka tsogo?
14 Monna yo a botegago e lego Jobo o be a dumela gore bahu ba tlo tsoga. O ile a botšiša gore: ‘Ge e ba motho a ka hwa, na a ka buša a phela?’ Ke moka a re go Jehofa: “O tla bitša, gomme nna ke tla go araba. O tla hlologela modiro wa diatla tša gago.” Ee, Jobo o be a tseba gore Jehofa o lebeletše pele nakong ya ge a tlo tsoša bahu.
15 O ikwa bjang ka taba ya gore bahu ba tlo tsoga? Mohlomongwe o ka ba o ipotšiša gore: ‘Go thwe’ng ka ba gešo le bagwera ba ka bao ba hwilego, na le bona ba tlo tsošwa?’ Go re homotša kudu go tseba gore Jehofa o fela pelo ya go tlo tsoša bahu. Anke re kweng gore Beibele e re bao ba tlago go tsošwa ba tlo phela kae le gore go tlo tsošwa bomang.
‘BA TLA KWA LENTŠU LA GAGWE’
16. Batho bao ba tlago go tsošwa bahung ba tlo thabela bophelo bja mohuta ofe?
16 Nakong e fetilego, batho bao ba ilego ba tsošwa bahung ba ile ba kopanywa gape le ba gabo bona le bagwera gona mo lefaseng. Seo se tlo direga le nakong e tlago, eupša ka nako yeo go tlo kgahliša le go feta. Ka baka la’ng? Ka gobane bao ba tlago go tsošwa mo lefaseng ba tlo ba le sebaka sa go phela ka mo go sa felego gomme ba se hlwe ba ehwa. E bile ba tlo thabela bophelo bjo bo fapanego le bjo re bo phelago lehono. Go tla ba go se na dintwa, bosenyi le malwetši.
17. Ke bomang bao ba tlago go tsošwa bahung?
17 Ke bomang bao ba tlago go tsošwa bahung? Jesu o itše ‘bohle bao ba lego mabitleng ba tlo kwa lentšu la gagwe gomme ba tšwa.’ (Johane 5:28, 29) Le gona Kutollo 20:13 e re botša gore: “Lewatle la ntšha bahu ba lego go lona, lehu le Bodulabahu tša ntšha bahu ba lego go tšona.” Ee, batho ba dibilione ba tlo tsošwa bahung. Moapostola Paulo le yena o boletše gore batho “ba lokilego gotee le ba sa lokago” ba tlo tsošwa. (Bala Ditiro 24:15.) Seo se ra go re’ng?
18. Batho “ba lokilego” bao ba tlago go tsošwa ke bomang?
18 Ge go bolelwa ka batho “ba lokilego,” go akaretšwa le bahlanka ba Jehofa ba botegago bao ba phetšego mehleng ya pele ga ge Jesu a ka tla lefaseng. Batho ba go swana le Noa, Aborahama, Sara, Moshe, Ruthe le Esitere ba tlo tsošwa gomme ba phela gona mo lefaseng. O ka bala ka ba bangwe ba banna bao le basadi lengwalong la Baheberu kgaolo 11. Go thwe’ng ka bahlanka ba Jehofa ba botegago bao ba hwago lehono? Le bona ke batho “ba lokilego,” ka baka leo ba tlo tsošwa.
19. Batho “ba sa lokago” ke bomang? Jehofa o tlo ba nea sebaka sefe?
19 Batho “ba sa lokago” ke batho ba dibilione bao ba hwilego ba sa tsebe selo ka Jehofa. Le ge ba hwile, Jehofa ga se a ba lebala. O tlo ba tsoša, gomme a ba nea sebaka sa go ithuta ka yena le go mo hlankela.
20. Ke ka baka la’ng go ka se tsošwe batho ka moka?
20 Na se se bolela gore batho ka moka bao ba hwilego ba tlo tsošwa? Aowa. Jesu o boletše gore ba bangwe ba ka se tsošwe. (Luka 12:5) Ke mang a tlago go kgetha gore go tsošwa bomang? Jehofa ke yena Moahlodi yo mogolo, eupša o neile le Jesu matla a “gore e be moahlodi wa ba ba phelago le ba ba hwilego.” (Ditiro 10:42) Motho le ge e le ofe yo a ahlotšwego gore ke yo mobe gomme a sa nyake go sokologa a ka se tsošwe.
BAO BA TLAGO GO TSOŠETŠWA LEGODIMONG
21, 22. (a) Go tsošetšwa legodimong go bolela’ng? (b) Ke mang motho wa mathomo yo a ilego a tšošetšwa go yo phela legodimong?
21 Beibele e re botša le ka batho ba bangwe bao ba tlago go phela legodimong. Ge motho a tsošetšwa go yo phela legodimong, ga a tsošwe a na le mmele wa go swana le wa rena. O tsošetšwa go yo phela legodimong e le sebopiwa sa moya.
22 Jesu e bile motho wa mathomo wa go tsošwa bahung ka tsela yeo. (Johane 3:13) Matšatši a mararo ka morago ga gore Jesu a bolawe, Jehofa o ile a mo tsoša bahung. (Psalme 16:10; Ditiro 13:34, 35) Jesu ga se a tsošwa a na le mmele wa go swana le wa rena. Moapostola Petro o hlalositše gore Jesu “o ile a bolawa nameng, eupša a phedišwa moyeng.” (1 Petro 3:18) Jesu o ile a tsošwa bahung e le sebopiwa se matla kudu sa moya! (1 Bakorinthe 15:3-6) Eupša Beibele e re go na le ba bangwe bao le bona ba tlago go tsošwa ka tsela yeo.
23, 24. Batho bao e lego “mohlatswana” bao Jesu a boletšego ka bona ke bomang, gona ke ba bakae ka palo?
23 Pejana ga lehu la gagwe, Jesu o ile a botša barutiwa ba gagwe ba botegago gore: “Ke a tloga ke ya go le lokišetša lefelo.” (Johane 14:2) Se se ra gore ba bangwe ba balatedi ba gagwe ba tlo tsošwa bahung gomme ba yo phela le yena legodimong. Ke ba bakae ka palo? Jesu o boletše gore e ka se be ba bantši, o itše ke “mohlatswana.” (Luka 12:32) Moapostola Johane o boletše palo ya bona ge a be a bona Jesu ‘a eme Thabeng ya Tsione ya legodimong a na le ba dikete tše lekgolo-masomenne-nne (144 000).’
24 Bakriste ba ba 144 000 ba be ba tlo tsošetšwa neng legodimong? Beibele e re botša gore seo se be se tlo direga ge Kriste a šetše a thomile go buša legodimong. (1 Bakorinthe 15:23) Re phela nakong yeo gona bjale, gomme ditho tše dintši tša Bakriste ba ba 144 000 di šetše di tsošeditšwe legodimong. Ge ditho tšeo di sa lego mo lefaseng di ehwa, di tsošetšwa legodimong gateetee. Lega go le bjalo, batho ba bangwe ka moka ba tlo tsošwa nakong e tlago gore ba phele Paradeiseng gona mo lefaseng.
25. Re tlo ithuta ka’ng kgaolong e latelago?
25 Kgauswinyane, Jehofa o tlo lokolla batho ka moka lehung, gomme a fedišetša lehu sa ruri! (Bala Jesaya 25:8.) Eupša bao ba yago legodimong ba yo dira’ng moo? Beibele e re botša gore ba yo buša le Jesu Mmušong wa Modimo. Re tlo ithuta ka Mmušo woo kgaolong e latelago.
^ par. 9 Go na le dipego tše dingwe tša ka Beibeleng tšeo di re botšago ka batho ba bagolo le ba banyenyane bao ba kilego ba tsošwa bahung, banna le basadi gotee le bao e bego e le Baisiraele le bao e bego e se Baisiraele. O ka bala ka tšona go 1 Dikgoši 17:17-24; 2 Dikgoši 4:32-37; 13:20, 21; Mateo 28:5-7; Luka 7:11-17; 8:40-56; Ditiro 9:36-42; 20:7-12.


text:
THOMELO YA TAODIŠO YA POELANYO YA DIPUKU TŠA MONGMOMOŠOMO YA GO PEDIFATŠWA GOBA YA GO SE FELELE
Bengmešomo ba bangwe ba ka itemogela mathata ka lebaka la dithomelo tša taodišo ya poelanyo ya dipuku ya go pedifatšwa goba ya go se felele yeo e dirilwego go e@syFile™ Employer.
Na ke eng seo se tšebjago bjalo ka thomelo ya go pedifatšwa?
Thomelo e tšewa bjalo ka pedifatšo ge tiišetšo e dirilwe gomme e feditšwe gape go a tiišetšwa gore tshedimošo yeo e romelwago gape go SARS e swana le ya thomelo yeo e šetšego e dirilwe (mohlala: tshedimošo yeo e lego ka gare ga Taodišo ya Poelanyo ya dipuku tša Mongmošomo (EMP501) le Ditifikeiti tša Motšhelo tša Mongmošomo di [IRP5/IT3(a)] di swana le tša thomelo ya peleng).
Na ke eng se se ka bakago thomelo ya pedifatšo?
Thomelo ya pedifatšo e ka direga ge mongmošomo a kgetha “Via SARS Branch (Mokgwa wa elektroniki)” go dira di IRP5/IT3(a) go lekola nepagalo ya thomelo pele a e romela go SARS.
Na ke eng se se tšebjago bjalo ka thomelo ya go se felele?
Thomelo e tšewa e sa felela ge ditifekeiti di sa amogelwa.
Na ke eng se se ka bakang thomelo ya go se felele?
Thomelo e sa felelago e ka direga ge mongmošomo a kgetha “Via SARS Branch (mokgwa wa elektroniki)” go dira di IRP5/IT3(a) to lekola nepagalo ya thomelo pele a e romela go SARS.
Ge di IRP5/IT3(a) di lekotšwe, gomme diphetogo di dirilwe (moo go hlokegago), mongmošomo gape gape, o romela tshedimošo go SARS ka go kgetha “Via the Internet (go Hlokega go Tsena go eFiling)” yeo e tšweletšago thomelo ya go se felele.
Ka ge e@syFile™ Employer e romela fela EMP501 yeo e kaonafaditšwego le/goba di IRP5/IT3(a) tše mpshafaditšwego, tshedimošo ya mathomo e be e sa romelwa go SARS, ke ka fao mafelelong tshedimošo ya go se felele e rometšwego.
Na ke lokiša bjang bothata bjo bja pedifatšo goba thomelo ya go se felele?
- Tsena go e@syFile™ Employer
- Tsenya tshedimošo ya go tsena
- Go sekirini sa gae, kgetha “Utilities” go la nngele la menyu
- Kgetha “Full Resubmission Request”, ye ke kgetho ya mafelelo go menyu
- Kgetha mongmošomo, go lenaneo la go theogela fase, moo thomelo gape e dirwago gona
- Kgotla “Request”
- Molaetša o tla tšwelela – ka kgopelo bala se ka tlhokomelo
- Kgotla “Yes” go tšwelapele
- Bjale o tla be o le sekirining sa taodišo ya poelanyo ya dipuku.
- Rekhota tshedimošo ya gago ya taodišo ya poelanyo ya dipuku gomme o re romele go SARS.
Na ke ka lebaka la eng SARS e dira tiišetšo pele ga thomelo enngwe le enngwe?
Go fokotša pedifatšo le go kaonafatša nako ya go araba bengmešomo ka ga dipoelo tša dithomelo tša bona, SARS e dira tiišetšo nako enngwe le enngwe ge EMP501 le/goba di IRP5/IT3(a) di romelwa bakeng sa go tšweletšwa. Moo pedifatšo e šupetšwago, se se tla laetša phošo ka ge dipedifatšo di sa dumelelwa bakeng sa thomelo.
Ge tiišetšo ya di IRP5/IT3(a) e feditšwe gomme go sa nyakege diphetogo, mongmošomo o romela tshedimošo go SARS ka go kgetha “Via the Internet (go hlokega go Tsena go eFiling)” yeo e fetšago e le thomelo ya pedifatšo.
Thomelo gape e ka se dumelelwe, ka ge tshedimošo e swana.
Maele a Bohlokwa kudu:
- Nefetatša gore ge o kgetha “Submit to SARS” gomme o feleletša tshepetšo, tshedimošo e feleletše gomme e ka romelwa go SARS.
Tšhomišo ya kgopelo ya thomelo ka botlalo e ka dirišwa fela mo mabakeng a kgethegilego ka ge se se ka ditela tshepetšo ya thomelo ya taodišo ya poelanyo ya dipuku. Melao ya tiišetšo e akareditšwe go dinomoro tšhupetšo tša Lebi ya Tšweletšo ya Mabokgoni (SDL) le Tšhelete ya Insorense ya go Felelwa ke mošomo. Ka fao bengmošomo ba eletšwa:
- Moo setheo SE SA ngwadišwago go Lefela ka Ge o Gola (PAYE), SDL le UIF le SARS eupša se sa diriša e@syFile™ Employer go romela ditaodišo tša poelanyo ya dipuku, nomoro ya tšona ya tšhupetšo ya Motšhelo wa Letseno e swanetše go tlatšwa go sekgoba sa nomoro ya tšhupetšo ya PAYE letlakaleng la dikerafo ya mongmošomo (EMPLOYER ADMIN – View/Edit/Change), eupša se swanetše go tloša tshedimošo go dikgoba tša SDL le UIF fields. Dikgogelo tša UIF ga se tša swanela go akaretšwa ge go tlatšwa ditaodišo tša poelanyo ya dipuku, ka ge tšhelete ye e lefelwa thwii go Kgoro ya Mešomo.
- Moo setheo se ngwadišitšego bakeng sa SDL le UIF, eupša e sego go PAYE gomme se sa diriša e@syFile™ Employer go romela taodišo ya poelanyo ya dipuku, nomoro ya tšhupetšo ya Motšhelo wa Letseno e swanetše go tlatšwa go sekgoba sa nomoro ya tšhupetšo PAYE go letlakala la dikerafo la mongmošomo (EMPLOYER ADMIN – View/Edit/Change) gomme se swanetše go kgonthiša gore dinomoro tša tšhupetšo tša maleba di swanetše go tlatšwa go dikgoba tša SDL le UIF.
Tshedimošo enngwe
Go hwetša tshedimošo enngwe etela letlakala la web la Dipoelanyo goba letšetša SARS Contact Centre go 0800 00 SARS (7277), goba etela lekala la SARS la kgauswi.


text:
BAFSA BA A BOTŠIŠA
Na ke Loketše go Tsena Lenyalong?
Pele ga ge o ka araba potšišo ye, o swanetše go itseba gabotse. Ka mohlala, ela hloko dilo tše di latelago:
Ditswalano
O swara bjang batswadi ba gago le bana beno? Na gantši o ba felela pelo, mohlomongwe o diriša mantšu a hlabago goba a go gegea gore ba go kwe? Bona ba ka re’ng ka wena tabeng ye? Tsela yeo o dirišanago le ba lapa leno e bontšha kamoo o tlago go swara molekane wa gago.—Baefeso 4:31.
Pono ya gago
Na o na le pono e nepagetšego goba ga o na kholofelo? Na o na le pono e lekalekanego, goba na ka mehla o gapeletša go dira dilo ka tsela e itšego—ka tsela ya gago? Na o kgona go iša maswafo fase ge o gateletšegile? Na o fela pelo? Go hlagolela dika tšeo di enywago ke moya wa Modimo gona bjale go tla go thuša go itokišeletša go ba monna goba mosadi yo mokaone nakong e tlago.—Bagalatia 5:22, 23.
Ditšhelete
Na o kgona go diriša tšhelete gabotse? Na o phela o le dikolotong? Na o kgona go swarelela mošomong? Ge e ba go se bjalo, ke ka baka la’ng? Na ke ka gobane mošomo ka bowona ke bothata? Na ke mothwadi wa gago? Goba na ke ka gobane o na le mokgwa o itšego woo o swanetšego go o lokiša? Ge e ba o na le bothata bja go diriša tšhelete ya gago, o tla kgona bjang go diriša ya lapa la gago?—1 Timotheo 5:8.
Tswalano ya gago le Modimo
Ge e ba o le yo mongwe wa Dihlatse tša Jehofa, ke’ng seo o se dirago go dula o na le tswalano e botse le Modimo? Na o gata mogato wa pele gore o bale Lentšu la Modimo, o ye bodireding le go tšea karolo dibokeng tša Bokriste? Motho yo o tla tsenago le yena lenyalong o swanelwa ke go hwetša molekane yo a nago le tswalano e tiilego le Modimo.—Mmoledi 4:9, 10.
Ge o ikwešiša gakaone, seo se tla go thuša go hwetša motho yo a tla dirago gore dika tša gago tše dibotse di bonagale go e na le go bea mafokodi a gago nyanyeng.


text:
Ke ka Baka La’ng Batswadi ba ka ba sa Nyake ke Ithabiša le Gatee?
Akanya ka boemo bjo bo latelago:
O nyaka go ya moletlong, eupša ga o tsebe ge e ba batswadi ba gago ba tla go dumelela go ya. O tla kgetha go dira’ng?
1. O SE KE WA KGOPELA—E FO YA
Lebaka leo o ka nyakago go tšea kgetho ye: O nyaka go bontšha bagwera ba gago gore o na le tokologo. O nagana gore o tseba gakaone go feta batswadi ba gago goba gore ga o hlomphe kahlolo ya bona.—Diema 14:18.
Ditlamorago: Bagwera ba gago ba ka kgahlwa ke seo eupša gape ba tla ithuta se sengwe ka wena—gore o moradia. Ge e ba o ka radia batswadi ba gago, o ka fo se be le bothata bja go radia bagwera ba gago. Ge batswadi ba gago ba ka tseba seo, ba tla kwa bohloko le go ikwa ba radiilwe gomme ga go na pelaelo gore ba tla go okeletša dithibelo!—Diema 12:15.
2. O SE KE WA KGOPELA—O SE KE WA YA
Lebaka leo o ka nyakago go tšea kgetho ye: O nagana ka taba ye gomme o phetha ka gore seo se tlago go dirwa moo ga se dumelelane le ditekanyetšo tša gago goba gore ba bangwe ba batho bao ba laleditšwego go ka se be botse go sepela le bona. (1 Bakorinthe 15:33; Bafilipi 4:8) Ka lehlakoreng le lengwe, o ka ba o nyaka go ya eupša o boifa go kgopela batswadi ba gago.
Ditlamorago: Ge e ba o sa ye ka gobane o tseba gore go fošagetše go dira seo, o tla ikwa o kgodišegile kudu ge o araba bagwera ba gago. Eupša ge e ba o sa ye e le feela gore o boifa go kgopela batswadi ba gago, o ka feleletša o dutše gae o tshwenyegile o ikwa eka ke wena o nnoši o sa ithabišego.
3. KGOPELA—KE MOKA O BONE
Lebaka leo o ka nyakago go tšea kgetho ye: O lemoga gore batswadi ba gago ba a go laola e bile o hlompha kahlolo ya bona. (Bakolose 3:20) O rata batswadi ba gago gomme ga o nyake go ba kweša bohloko ka go ba radia. (Diema 10:1) Le gona o na le sebaka sa go tšweletša taba ya gago.
Ditlamorago: Batswadi ba gago ba a tseba gore o a ba rata le go ba hlompha. Le gona ge e ba ba nagana gore kgopelo ya gago e a kwagala, ba ka go dumelela gore o sepele.
Lebaka Leo Batswadi ba ka Ganago
Le lengwe la mabaka le ka hlaloswa ka tsela ye: Ga go pelaelo gore ge nkabe o na le kgetho, o be o tla kgetha go rutha lebopong leo le nago le bahlapetši. Ka baka la’ng? Ka gobane ge o dutše o ipshina ka go rutha, ga se gantši o ka kgonago go lemoga dikotsi. Eupša bahlapetši ba boemong bjo bobotse bja go kgona go bona dikotsi. Ka mo go swanago, ka baka la tsebo ya bona e kgolwanyane le phihlelo, batswadi ba gago ba ka lemoga dikotsi tšeo wena o sa di bonego. Go swana le bahlapetši ba lebopong, morero wa batswadi ba gago ga se go go tima nako ya go ithabiša eupša ke go go thuša go phema dikotsi tšeo di ka go amogago lethabo bophelong.
Lebaka le lengwe še le: Batswadi ba gago ba na le kganyogo e matla ya go go šireletša. Lerato le ba šušumeletša go go dumelela go dira dilo ge ba ka kgona le go go ganetša ge ba swanetše go dira bjalo. Ge o ba kgopela go dira selo se itšego, ba ipotšiša ge e ba ba ka go dumelela ke moka ba tle ba phele le ditlamorago tša seo. Ba tla dumelelana, le go go dumelela ge feela ba kgodišegile gore o ka se welwe ke kotsi.
Kamoo o ka Kaonefatšago Dibaka tša Gore ba go Dumelele
Seo o ka se dirago
Go botega: Ipotšiše gore: ‘Ge e le gabotse ke ka baka la’ng ke nyaka go ya? Na lebaka le legolo ke gore ke selo seo ke se thabelago goba ke gore ke nyaka go amogelwa ke dithaka tša ka? Na ke ka baka la gore motho yo mongwe yo a nkgahlago o tla be a le gona?’ Ka gona botša batswadi ba gago therešo. Le bona e kile ya ba bafsa gomme ba go tseba gakaone. Ka gona, ba tla lemoga seo se go tutuetšago e le ka kgonthe. Ba tla tšeela godimo go bolela ga gago therešo gomme o tla holwa ke bohlale bja bona. (Diema 7:1, 2) Ka lehlakoreng le lengwe, ge e ba o sa botege, o fokodiša kgonagalo ya gore ba go bote le go fokotša dibaka tša gore ba go dumelele go sepela.
Nako ya go bolela: O se ke wa gahlanetša batswadi ba gago ka dikgopelo ge ba sa tšwa go boa mošomong goba wa ba botša tšona ge ba swaregile ka dilo tše dingwe. Eya go bona ge ba iketlile. Eupša o se ke wa leta go fihlela motsotsong wa mafelelo gomme wa leka go ba gapeletša gore ba go arabe. Batswadi ba gago ba ka se thabele go dira phetho ka lepotlapotla. Ba kgopele e sa le pele e le gore o ba nee nako ya go nagana gomme ba tla leboga gore o a ba naganela.
Go bolela ditaba ka botlalo: O se ke wa ba fihlela selo. Hlalosa seo o tlogago o nyaka go se dira. Batswadi ga ba kgotsofatšwe ke karabo ya gore, “ga ke tsebe” kudukudu ge ba go botšišitše gore: “Ke bomang bao ba tlago go ba ba le gona?” “Na motho yo mogolo yo a ikarabelago o tla ba a le gona?” goba gore “Na moletlo o tla fela neng?”
Boemo bja kgopolo: O se ke wa lebelela batswadi ba gago e le manaba. Ba lebelele e le badirišani ba gago—ka gobane ka morago ga go hlahloba dilo ka moka, ruri ke bona. Ge e ba o lebelela batswadi ba gago e le bagwera, o ka se kwagale o elwa le bona gomme le bona ba tla dirišana le wena.
Bontšha batswadi ba gago gore o godile tsebong ka mo go lekanego gore o ka amogela phetho ya bona le go e hlompha. Ge o dira bjalo, ba tla go hlompha. Le gona, nakong e tlago ba ka sekamela kudu go nyakeng ditsela tša go go dumelela go dira dilo.


text:
Thuto 3
Na ruri Ditaba tše Dibotse di tšwa go Modimo?
1. Mongwadi wa Beibele ke mang?
Ditaba tše dibotse tša gore batho ba tla phela ka mo go sa felego lefaseng di ngwadilwe ka Beibeleng. (Psalme 37:29) Beibele e bopša ke dipuku tše 66 tše dinyenyane. Modimo o dirišitše banna ba e ka bago ba 40 ba botegago gore ba di ngwale. Tše hlano tša mathomo di ngwadilwe ke Moshe nywageng e ka bago e 3 500 e fetilego. Ya mafelelo e ngwadilwe ke moapostola Johane nywageng ya ka godimo ga e 1 900 e fetilego. Bangwadi ba Beibele ba ngwadile dikgopolo tša mang? Modimo o ikgokagantše le bangwadi ba Beibele ka moya wa gagwe o mokgethwa. (2 Samuele 23:2) Ba ngwadile dikgopolo tša Modimo, e sego tša bona. Ka baka leo, Jehofa ke Mongwadi wa Beibele.
2. Re ka kgonthišega bjang gore Beibele e bolela therešo?
Re tseba gore Beibele e tšwa go Modimo ka gobane e bolela bokamoso e sa le pele ka nepo. Ga go motho yoo a ka dirago bjalo. (Joshua 23:14) Ke Modimo Ramatlaohle feela yo a ka bonago bokamoso bja batho e sa le pele ka nepo.
Re ka letela gore puku e tšwago go Modimo e be ya moswananoši, gomme e bjalo. Go phatlaladitšwe dikopi tše dimilione tše dikete tša Beibele ka maleme a makgolo. Gaešita le ge e le puku ya bogologolo, Beibele e dumelelana le thutamahlale yeo e hlatsetšwego. Le gona, bangwadi ba yona ba 40 ga ba ganetšane. * Go feta moo, Beibele e bonagatša gabotse lerato la Modimo, gomme e sa dutše e ena le matla a go kaonefatša maphelo a batho. Mabaka a a kgodiša batho ba dimilione gore Beibele ke Lentšu la Modimo.
3. Beibele e hupere eng?
Beibele e lebiša tlhokomelo go ditaba tše dibotse tša gore Modimo o na le morero o lerato ka batho. Mangwalo a hlalosa kamoo motho a ilego a lahlegelwa ke tokelo ya go dula lefaseng la paradeise le kamoo paradeise e tlago go tsošološwa ka gona mafelelong.
Lentšu la Modimo gape le hupere melao, melao ya motheo le keletšo. Go oketša moo, Beibele e bega histori ya ditirišano tša Modimo le batho—histori yeo e utollago semelo sa Modimo. Ka baka leo, Beibele e ka go thuša go tseba Modimo. E hlalosa kamoo o ka bago mogwera wa gagwe ka gona.
4. O ka kwešiša Beibele bjang?
Poroutšha ye e tla go thuša go kwešiša Beibele ka go diriša mokgwa woo Jesu a bego a o diriša. O be a bolela ka ditemana tše dintši tša Beibele gomme a hlalosa “seo se bolelwago ke Mangwalo.”
Ke dilo tše sego kae tšeo di kgahlišago go swana le ditaba tše dibotse tše tšwago go Modimo. Eupša batho ba bangwe ga ba di rate, gomme ba bangwe di a ba tena. O se ke wa nyama. Kholofelo ya gago ya go phela ka mo go sa felego e ithekgile ka gore o tsebe Modimo.
^ par. 3 Bona poroutšha ya Puku ya Batho ka Moka.
Ithute ka mo go Oketšegilego
DITABA TŠE DIBOTSE TŠE DI TŠWAGO GO MODIMO!
Na Beibele e Bolela Therešo?
Ge eba Beibele e ngwadilwe ke Modimo, e swanetše go ba puku ya moswananoši yeo e kilego ya ngwalwa.
Ke Eng Seo ge e le Gabotse Beibele e se Rutago?
Beibele—Puku e Tšwago go Modimo
Beibele e ka go thuša bjang gore o lebeletšane le mathata a motho ka noši? Ke ka baka la’ng o swanetše go bota diporofeto tša yona?
Ke Eng Seo ge e le Gabotse Beibele e se Rutago?
Therešo ke Efe ka Modimo?
Na o nagana gore Modimo o tshwenyegile ka wena? Ithute ka semelo sa gagwe le kamoo o ka batamelago kgaufsi le yena.


text:
KGAOLO YA PELE
Therešo ke Efe ka Modimo?
Na Modimo ruri o na le taba le wena?
Modimo ke motho wa mohuta mang? Na o na le leina?
Na go a kgonega go batamela kgaufsi le Modimo?
1, 2. Ke ka baka la’ng gantši e le mo gobotse go botšiša dipotšišo?
NA O kile wa hlokomela tsela yeo bana ba botšišago dipotšišo ka yona? Ba bangwe ba thoma go botšiša kapejana ka morago ga gore ba ithute go bolela. Ka mahlo a bulegilego a bontšhago phišego, ba a go lebelela gomme ba botšiša dilo tše di swanago le gore: Ke ka baka la’ng leratadima e le le letala-lerata? Dinaledi di dirilwe ka’ng? Ke mang a rutilego dinonyana go opela? O ka leka ka matla gore o arabe, eupša ga se ka mehla go lego bonolo. Gaešita le karabo ya gago e kaone-kaone e ka dira gore go botšišwe potšišo e nngwe gape: Ke ka baka la’ng?
2 Ga se bana feela bao ba botšišago dipotšišo. Ge re dutše re gola, re tšwela pele re botšiša. Re dira se e le gore re hwetše tlhahlo, go ithuta ka dikotsi tšeo re swanetšego go di phema goba go kgotsofatša go nyaka go tseba ga rena. Eupša go bonagala batho ba bantši ba tlogela go botšiša dipotšišo, kudu-kudu tšeo di lego bohlokwa kudu. Ge e le gabotse, ba tlogela go tsoma dikarabo.
3. Ke ka baka la’ng ba bantši ba se sa leka go hwetša dikarabo tša dipotšišo tša bohlokwa kudu?
3 Nagana ka potšišo yeo e lego letlakaleng la ka ntle la puku ye, dipotšišo tšeo di rotošitšwego matsenong goba tšeo di lego mathomong a kgaolo ye. Tše ke tše dingwe tša dipotšišo tša bohlokwa kudu tšeo o ka di botšišago. Lega go le bjalo, batho ba bantši ga ba sa leka go hwetša dikarabo. Ka baka la’ng? Na Beibele e na le dikarabo? Ba bangwe ba nagana gore dikarabo tša yona go thata kudu go di kwešiša. Ba bangwe ba tshwenyega ka gore go botšiša dipotšišo go ka lebiša tabeng ya go lewa ke dihlong. Ba bangwe ba phetha ka gore dipotšišo tše bjalo go ka ba kaone kudu gore di tlogelelwe baetapele ba bodumedi le baruti. Go thwe’ng ka wena?
4, 5. Ke dipotšišo dife tše dingwe tša bohlokwa kudu tšeo re ka di botšišago bophelong, gomme ke ka baka la’ng re swanetše go tsoma dikarabo?
4 Mohlomongwe o kgahlegela go hwetša dikarabo tša dipotšišo tša bohlokwa tša bophelo. Ga go makatše ge ka dinako tše dingwe o botšiša gore: ‘Morero wa bophelo ke ofe? Na bophelo bjo ke bjona feela bjo bo lego gona? Ge e le gabotse Modimo ke motho wa mohuta mang?’ Ke mo gobotse go botšiša dipotšišo tše bjalo, e bile ke gabohlokwa gore o se ke wa lapa go ba go fihlela o hwetša dikarabo tše di kgotsofatšago le tše di ka botwago. Morutiši yo a tsebegago kudu Jesu Kriste o itše: “Tšwelang pele le kgopela, le tla newa; tšwelang pele le nyaka, le tla hwetša; tšwelang pele le kokota, le tla bulelwa.”—Mateo 7:7.
5 Ge e ba o ‘tšwela pele o nyaka’ dikarabo tša dipotšišo tše bohlokwa, o tla hwetša gore go nyaka mo go bjalo go ka ba le meputso e megolo. (Diema 2:1-5) Go sa šetšwe seo batho ba ka bago ba go boditše sona, go na le dikarabo, gomme o ka di hwetša—ka Beibeleng. Dikarabo tše ga go thata kudu go di kwešiša. Se se holago le go feta ke gore di tliša kholofelo le lethabo. E bile di ka go thuša gore o phele bophelo bjo bo kgotsofatšago gona bjale. Sa mathomo, anke re ahla-ahleng potšišo yeo e tshwentšego batho ba bantši.
NA MODIMO KE YO A SE NAGO TABA LE RENA LE YO A SA KWELEGO BOHLOKO?
6. Ke ka baka la’ng batho ba bantši ba nagana gore Modimo ga a na taba le rena ge go tliwa tabeng ya go tlaišega ga batho?
6 Batho ba bantši ba nagana gore karabo ya potšišo yeo ke ee. Ba bolela gore: ‘Ge e ba Modimo a be a e-na le taba le rena, na lefase e be e ka se be lefelo le lekaone kudu?’ Ge re lebelela go re dikologa re bona lefase leo le tletšego ka dintwa, lehloyo le manyami. Le gona rena re le motho ka o tee ka o tee, re a babja, re a tlaišega e bile re lahlegelwa ke baratiwa lehung. Ka baka leo, ba bantši ba re: ‘Ge e ba Modimo a be a e-na le taba le rena le mathata a rena, na o be a ka se thibele dilo tše bjalo gore di se ke tša direga?’
7. (a) Baruti ba bodumedi ba dirile bjang gore ba bantši ba nagane gore Modimo ke yo a se nago kwelobohloko? (b) Ke’ng seo ge e le gabotse Beibele e se rutago mabapi le diteko tšeo di ka re welago?
7 Se sebe le go feta, baruti ba bodumedi ka dinako tše dingwe ba dira gore batho ba nagane gore Modimo ke yo a se nago kwelobohloko. Ba dira seo bjang? Ge masetla-pelo a tšwelela, ba bolela gore seo ke thato ya Modimo. Ge e le gabotse, baruti ba bjalo ba bea Modimo molato ka baka la dilo tše mpe tšeo di diregago. Na seo ke therešo ge e le mabapi le Modimo? Ke’ng seo ge e le gabotse Beibele e se rutago? Jakobo 1:13 e araba ka gore: “A go se be le yo a rego ge a le molekong a re: ‘Ke lekwa ke Modimo.’ Gobane Modimo a ka se ke a lekwa ka dilo tše mpe le gona yena ga a leke motho le ge e le ofe.” Ka gona Modimo le ka mohla ga se mothopo wa bobe bjo o bo bonago lefaseng leo le go dikologilego. (Jobo 34:10-12) Lega go le bjalo, o dumelela gore dilo tše mpe di direge. Eupša go na le phapano e kgolo kudu magareng ga go dumelela selo gore se direge le go se baka.
8, 9. (a) O ka swantšha bjang phapano magareng ga go dumelela bobe gore bo be gona le go bo baka? (b) Ke ka baka la’ng e be e tla ba mo go sa swanelago gore re sole phetho ya Modimo ya go dumelela batho gore ba phegelele tsela ya go se kwe?
8 Ka mohlala, nagana ka tate yo bohlale le yo lerato yo a nago le morwa yo a godilego yo a sa dulago ka gae le batswadi ba gagwe. Ge morwa a thoma go rabela gomme a dira phetho ya go tloga gae, tatagwe ga a mo thibele. Morwa o phegelela tsela e mpe ya bophelo gomme o tsena mathateng. Na tate ke sebaki sa mathata a morwa wa gagwe? Aowa. (Luka 15:11-13) Ka mo go swanago, Modimo ga se a thibela batho ge ba be ba kgetha go phegelela tsela e mpe, eupša ga se sebaki sa mathata ao a tšweletšego ka morago. Ka baka leo, ga go pelaelo gore e be e tla ba mo go sa swanelago go bea Modimo molato ka baka la mathata ka moka a batho.
9 Modimo o na le mabaka a kwagalago a gore a dumelele batho gore ba latele tsela e mpe. Ka ge e le Mmopi yo bohlale le yo matla, ga go nyakege gore a re hlalosetše mabaka a gagwe. Lega go le bjalo, Modimo o dira se ka baka la lerato. O tla ithuta mo gontši ka mabaka a go Kgaolo 11. Eupša kgonthišega gore Modimo ga a ikarabele ka mathata a re lebanego le ona. Ka mo go fapanego, o re nea kholofelo e nnoši bakeng sa tharollo!—Jesaya 33:2.
10. Ke ka baka la’ng re ka holofela gore Modimo o tla tloša mafelelo ka moka a bobe?
10 Go oketša moo, Modimo ke yo mokgethwa. (Jesaya 6:3) Se se bolela gore ke yo a sekilego le yo a hlwekilego. Ga go na mohlala wa bobe go yena. Ka gona re ka mmota ka mo go feletšego. Re ka se bote batho ka tsela e bjalo e feletšego, bao ka dinako tše dingwe e bago ba gobogilego. Gaešita le motho yo a botegago kudu wa tša bolaodi gantši ga a na matla a go lokiša tshenyo yeo batho ba babe ba e dirago. Eupša Modimo ke yo matla-ohle. A ka tloša mafelelo ka moka ao bobe bo bilego le ona bathong e bile o tla dira bjalo. Ge Modimo a tšea kgato, o tla dira bjalo ka tsela yeo e tlago go fedišetša bobe sa ruri!—Psalme 37:9-11.
MODIMO O IKWA BJANG KA DITIRO TŠA GO HLOKA TOKA TŠEO RE LEBELETŠANAGO LE TŠONA?
11. (a) Modimo o ikwa bjang ka go hloka toka? (b) Modimo o ikwa bjang ka tlaišego ya gago?
11 Lebakeng le, Modimo o ikwa bjang ka seo se diregago mo lefaseng gaešita le bophelong bja gago? Sa pele ke gore Beibele e ruta gore Modimo “ó rata tša tokô.” (Psalme 37:28) Ka gona o tshwenyegile kudu mabapi le seo e lego se se lokilego le seo e lego se sebe. O hloile mehuta ka moka ya go hloka toka. Beibele e bolela gore Modimo o ile “a nyama pelo” ge bobe bo be bo tletše lefaseng mehleng e fetilego. (Genesi 6:5, 6) Modimo ga se a thiša goba go fetoga. (Maleaki 3:6) O sa dutše a hloile go bona tlaišego yeo e diregago lefaseng ka bophara. E bile Modimo o hloile go bona batho ba tlaišega. Beibele e re: “O a le hlokomela.”—1 Petro 5:7.
12, 13. (a) Ke ka baka la’ng re e-na le dika tše dibotse tše bjalo ka lerato, gomme lerato le kgoma bjang pono ya rena ka lefase? (b) Ke ka baka la’ng o ka kgonthišega gore Modimo o tla dira se itšego ka mathata a lefase?
12 Re ka kgonthišega bjang gore Modimo o hloile go bona tlaišego? Bohlatse bjo bongwe ke bjo. Beibele e ruta gore motho o dirilwe ka seswantšho sa Modimo. (Genesi 1:26) Ka gona re na le dika tše dibotse ka gobane Modimo le yena o na le dika tše dibotse. Ka mohlala, na o a tshwenyega ge o bona batho ba se nago molato ba tlaišega? Ge e ba o tshwenyega ka go hloka toka mo go bjalo, kgodišega gore Modimo o tshwenyega kudu le go feta ka bona.
13 Se sengwe sa dilo tše kaone kudu ka batho ke go kgona ga rena go rata. Seo le sona ke seka sa Modimo. Beibele e ruta gore “Modimo ke lerato.” (1 Johane 4:8) Re a rata ka gobane Modimo o a rata. Na lerato le ka go šušumeletša gore o fediše tlaišego le go hloka toka tšeo o di bonago lefaseng? Ge e ba o be o e-na le matla a go dira seo, na o be o ka se se dire? Ruri o be o ka se dira! Ka mo go swanago o ka kgonthišega gore Modimo o tla fediša tlaišego le go hloka toka. Dikholofetšo tšeo go boletšwego ka tšona matsenong a puku ye ga se ditoro feela goba dikholofelo tše di sa rego selo. Dikholofetšo tša Modimo di tlo phethagala e le ka kgonthe! Lega go le bjalo, e le gore o dumele dikholofetšo tšeo, o swanetše go tseba ka mo go oketšegilego ka Modimo yo a di dirilego.
MODIMO O NYAKA GORE O TSEBE GORE KE YENA MANG
14. Leina la Modimo ke mang, gomme ke ka baka la’ng re swanetše go le diriša?
14 Ge e ba o nyaka gore motho a go tsebe, ke’ng seo o ka se dirago? Na o ka se botše motho yoo leina la gago? Na Modimo o na le leina? Madumedi a mantši a araba ka gore leina la gagwe ke “Modimo” goba “Morena,” eupša ao ga se maina a gagwe ao a mo hlaolago. Ke direto bjalo ka ge “kgoši” le “mopresidente” e le direto. Beibele e ruta gore Modimo o na le direto tše dintši. “Modimo” le “Morena” di gare ga tšona. Lega go le bjalo, Beibele gape e ruta gore Modimo o na le leina leo le mo hlaolago: Jehofa. Psalme 83:19 (PK) e re: “Gobane ke wena o nnoši, o bitšwago Jehofa, Yo godimodimo, godimo ga lefase kamoka.” Ge e ba phetolelo ya Beibele ya lena e se na leina leo, o ka rata go lebelela ka go Mametletšo go matlakala 195-7 a puku ye bakeng sa go ithuta lebaka leo ka lona se se lego bjalo. Therešo ke gore leina la Modimo le tšwelela ka makga a dikete ka mengwalong ya Beibele ya bogologolo. Ka gona Jehofa o nyaka gore o tsebe leina la gagwe le go le diriša. Motho a ka re, Modimo o diriša Beibele go itsebiša go wena.
15. Leina Jehofa le bolela’ng?
15 Modimo o iphile leina leo le nago le seo le se bolelago ka mo go feletšego. Leina la gagwe e lego Jehofa, le bolela gore Modimo o kgona go phethagatša kholofetšo le ge e le efe yeo a e dirago gomme o kgona go phethagatša morero le ge e le ofe woo a o nagannego. * Leina la Modimo ke la moswana-noši, ruri ga go na leo le swanago le lona. Ke la gagwe a nnoši. Jehofa ke wa moswana-noši ka ditsela tše dintši. Seo se bjalo bjang?
16, 17. Re ka ithuta’ng ka Jehofa diretong tše di latelago tša gagwe: (a) “Ra-matla-ohle”? (b) “Kgoši ya bosafelego”? (c) “Mmopi”?
16 Re bone gore Psalme 83:19 (PK) ge e bolela ka Jehofa e itše: “Ke wena o nnoši, . . . Yo godimodimo.” (Mongwalo o sekamego ke wa rena.) Ka mo go swanago, Jehofa a nnoši o bitšwa “Ra-matla-ohle.” Kutollo 15:3 e re: “Mediro ya gago ke e megolo le e makatšago, Jehofa Modimo Ra-matla-ohle. Ditsela tša gago ke tša go loka le therešo, wena Kgoši ya bosafelego.” Sereto sa “Ra-matla-ohle” se re ruta gore Jehofa ke motho yo matla ka go fetišiša go feta le ge e le ofe. Matla a gagwe ga a lekanywe; ke a phagamego kudu. Le gona sereto sa “Kgoši ya bosafelego” se re gopotša gore Jehofa ke wa moswana-noši ka kgopolo e nngwe. Yena a nnoši e sa le a e-ba gona. Psalme 90:2 e re: “Wa mehla e se naxo mathômô, e se naxo mafêlô [goba, ka mo go sa felego]; O Modimo.” Kgopolo yeo e dira gore re be le poifo, na ga go bjalo?
17 Jehofa gape ke wa moswana-noši ka gobane ke yena a nnoši e lego Mmopi. Kutollo 4:11 e balega ka gore: “Jehofa, wena Modimo wa rena o swanelwa ke go amogela letago, kgodišo le matla, gobane o bopile dilo ka moka, gomme di bile gona le go bopša ka baka la thato ya gago.” Selo se sengwe le se sengwe seo o ka naganago ka sona—go tloga ka dibopiwa tše di sa bonagalego tša legodimong go ya go dinaledi tšeo di tlalago leratadima bošego gotee le dienywa tšeo di golago dihlareng le go fihla ka dihlapi tšeo di thalago mawatleng le dinokeng—tše ka moka di gona ka gobane Jehofa ke Mmopi!
NA O KA BATAMELA KGAUFSI LE JEHOFA?
18. Ke ka baka la’ng batho ba bangwe ba nagana gore ba ka se tsoge ba batametše go Modimo, eupša ke’ng seo Beibele e se rutago?
18 Go bala ka dika tša Jehofa tšeo di boifišago kudu go dira batho ba bangwe gore ba ikwe ba tšhogile. Ba boifa gore Modimo ke yo a phagamego kudu go bona, mo e lego gore ba ka se tsoge ba batametše go yena goba gaešita le go ba ba bohlokwa go Modimo yo bjalo yo a phagamego. Eupša na kgopolo ye e nepagetše? Beibele e ruta se se fapanego e le ruri. E bolela ka Jehofa ge e re: ‘Ruri ga a kgole le yo mongwe le yo mongwe wa rena.’ (Ditiro 17:27) Beibele e bile e re kgothatša ka gore: “Batamelang Modimo, gomme o tla le batamela.”—Jakobo 4:8.
19. (a) Re ka thoma bjang go batamela kgaufsi le Modimo, gomme mehola ya gona ke efe? (b) Ke dika dife tša Modimo tšeo di ipiletšago kudu go wena?
19 O ka batamela bjang kgaufsi le Modimo? Sa mathomo, tšwela pele o dira seo o se dirago gona bjale—go ithuta ka Modimo. Jesu o itše: “Se se bolela bophelo bjo bo sa felego, gore ba hwetše tsebo ka wena Modimo a nnoši wa therešo le ka yo o mo romilego, Jesu Kriste.” (Johane 17:3) Ee, Beibele e ruta gore go ithuta ka Jehofa le Jesu go iša ‘bophelong bjo bo sa felego’! Ka ge go šetše go boletšwe, “Modimo ke lerato.” (1 Johane 4:16) Jehofa gape o na le dika tše dingwe tše dintši tše dibotse le tše di ipiletšago. Ka mohlala, Beibele e bolela gore Jehofa ke “Modimo yo mabobo le kxauxêlô, wa xo se fêlê pelo, wa botho byo boxolo le therešô.” (Ekisodo 34:6) Ke ‘yo botho le yo a lebalelago.’ (Psalme 86:5) Modimo ga a fele pelo. (2 Petro 3:9) Ke yo a botegago ka go se kwanantšhe. (Kutollo 15:4) Ge o dutše o bala mo go oketšegilego ka Beibeleng, o tla bona kamoo Jehofa a bontšhitšego gore o na le dika tše gotee le tše dingwe tše dintši tšeo di ipiletšago.
20-22. (a) Na go palelwa ga rena ke go bona Modimo go re thibela gore re se ke ra batamela kgaufsi le yena? Hlalosa. (b) Ke’ng seo batho ba bangwe bao ba nago le maikemišetšo a mabotse ba ka go kgothaletšago go se dira, eupša ke’ng seo o swanetšego go se dira?
20 Ee, o ka se kgone go bona Modimo ka gobane ke moya o sa bonagalego. (Johane 1:18; 4:24; 1 Timotheo 1:17) Lega go le bjalo, ka go ithuta ka yena o diriša Beibele, o tla mo tseba e le motho. Ka ge mopsalme a boletše, o ka ‘bona mabothakga a Jehofa.’ (Psalme 27:4; Ba-Roma 1:20) Ge o dutše o ithuta mo gontši ka Jehofa, ke mo a tlago go ba wa kgonthe kudu go wena gomme ke moo o tlago go ba le mabaka a mantši a go mo rata le go ikwa o le kgaufsi le yena.
21 Ganyenyane-ganyenyane o tla kwešiša lebaka leo ka lona Beibele e re rutago go nagana ka Jehofa e le Tatago rena. (Mateo 6:9) Ga se feela gore bophelo bja rena bo tšwa go yena eupša gape o re nyakela bophelo bjo bokaone kudu ka mo go ka kgonegago—go swana le ge tate le ge e le ofe yo lerato a tla dira bjalo bakeng sa bana ba gagwe. (Psalme 36:9) Beibele gape e ruta gore batho ba ka ba bagwera ba Jehofa. (Jakobo 2:23) Nagana—o ka ba mogwera wa Mmopi wa legohle!
22 Ge o dutše o ithuta mo go oketšegilego Beibeleng, o ka hwetša gore batho ba bangwe bao ba nago le maikemišetšo a mabotse ba tla go kgothaletša gore o tlogele dithuto tše bjalo. Ba ka tshwenyega ka gore o tla fetoša ditumelo tša gago. Eupša o se ke wa dumelela le ge e le mang gore a go tlogediše go bopa segwera se se kaone-kaone seo o ka bago le sona.
23, 24. (a) Ke ka baka la’ng o swanetše go tšwela pele o ipotšiša dipotšišo mabapi le seo o ithutago sona? (b) Kgaolo e latelago e tla ahla-ahla taba efe?
23 Ke therešo gore go tla ba le dilo tšeo o sa di kwešišego mathomong. Go nyakega boikokobetšo gore o kgopele thušo, eupša o se ke wa tlogela e le ka baka la go lewa ke dihlong. Jesu o ile a bolela gore ke mo gobotse go ba yo a ikokobeditšego go swana le ngwana yo monyenyane. (Mateo 18:2-4) Le gona, ka ge re tseba, bana ba botšiša dipotšišo tše dintši kudu. Modimo o nyaka gore o hwetše dikarabo. Beibele e reta ba bangwe bao ba bego ba fišegela go ithuta ka Modimo. Ba ile ba lekola ka tlhokomelo ka Mangwalong go kgonthišetša gore seo ba bego ba ithuta sona e be e le therešo.—Ditiro 17:11.
24 Tsela e phalago tšohle ya go ithuta ka Jehofa ke go hlahloba Beibele. Ga e swane le puku le ge e le efe. Ka tsela efe? Kgaolo e latelago e tla ahla-ahla taba yeo.
^ ser. 15 Go na le tsebišo e oketšegilego mabapi le seo se bolelwago ke leina la Modimo le go bitšwa ga lona ka go Mametletšo go matlakala 195-7.


text:
THUTO 21
Bethele ke Eng?
Bethele, e lego leina la Seheberu, e ra gore “Ntlo ya Modimo.” (Genesi 28:17, 19, mongwalo wa ka tlase) Ke leina le le swanetšego la meago yeo Dihlatse tša Jehofa di e hlomilego lefaseng ka bophara yeo modiro wa boboledi o laolwago le go thekgwa gona. Sehlopha se Bušago se hlankela kua New York State, U.S.A., gomme se okamela modiro wa diofisi tša makala dinageng tše dintši se le moo. E le sehlopha, bao ba hlankelago meagong ye ba tsebja e le lapa la Bethele. Ka go swana le lapa, ba a dula e bile ba šoma gotee, ba ja gotee le go ithuta Beibele gotee e le batee.—Psalme 133:1.
Lefelo la moswananoši leo ditho tša lapa di ikgafago go lona. Moagong o mongwe le o mongwe wa Bethele, go na le banna le basadi ba Bakriste bao ba ikgafetšego go dira thato ya Modimo le go hlankela dikgahlego tša Mmušo ka nako e tletšego. (Mateo 6:33) Ga go le o tee wa bona yo a amogelago mogolo goba moputso, eupša ka moka ga bona ba newa madulo le dijo le tšhelete e nyenyane ya go ba thuša go lefelela ditshenyagalelo tša bona. Yo mongwe le yo mongwe Bethele o abetšwe modiro o itšego, e ka ba e le ofising, khitšhing goba phapošing ya go jela. Ba bangwe ba hlankela moagong wa kgatišo goba botlemelong bja dipuku, goba ba hlwekiša diphapoši, ba hlatswa diaparo, ba hlokomela meago goba ba dira dilo tše dingwe.
Lefelo leo go lona go swaregilwego ka go thekga modiro wa go bolela ka Mmušo. Morero o mogolo wa Bethele e nngwe le e nngwe ke go dira gore batho ba bantši ka mo go kgonegago ba hwetše therešo ya Beibele. Poroutšha ye ke mohlala o mongwe wa seo. E ngwadilwe ka tlase ba bookamedi bja Sehlopha se Bušago, ya fetišetšwa dihlopheng tše makgolo tša bofetoledi lefaseng ka moka ka didirišwa tša elektroniki, ya gatišwa metšheneng ya lebelo le legolo mafelong a mmalwa a Bethele a kgatišo ke moka ya romelwa diphuthegong tša ka godimo ga tše 110 000. Dikabelong tše ka moka, magae a Bethele a thekga ka mo go nyakegago modiro o akgofilego go feta e mengwe ka moka—wa go bolela ditaba tše dibotse.—Mareka 13:10.
Ke bomang bao ba hlankelago Bethele, gomme ba hlokomelwa bjang?
Ke modiro ofe o akgofilego wo o thekgwago ka seo se dirwago Bethele e nngwe le e nngwe?


text:
Katse
Mateng
Katse — phoofolo ye e jago nama
Katse ke seruiwa seo se ruilwego go tloga kgale. Ditau le dinkwe le tšona ke tše dingewe tša leloko le la dikatse. Di lalela dijo tša tšona gomme tša di tabogela ka dinala tša tšona tše bogale.
Ke diphoofolo tše di bolayago diphoofolo tše dingwe gore di hwetše dijo tša tšona. Ka gorealo di tsebega ka gore ke dibata. Le ge katse e ruiwa,e sa na le tlhago ya diphoofolo tše.E swara magotlo,dipeba le dinonyana ka go di lalela. Diphoofolo ka moka tše di jago nama ke tša sehlopha sa dibata.
Ka ntle le go ja nama katse e rata maswi
Dipharologantšho tše kgolo tša katse
Mmele o a menega
(a) Katse e na le mmele wo boleta, wa go menega. Ge o ka šetša ditiro tša katse, o tla lemoga gore e kgona go mena mmele ka boemo bjo bongwe le bjo bongwe. Ge e wa, gantši e tsema fase ka maoto. E koba mokolo ge e befedišitšwe ke mpša. E otlolla mmele wa yona fase ge e lalela nonyana. Ditiro tša yona ka moka ge e tabogela dijo tša yona, ke tša bjako le tša bokgoni. Le ge katse e bonala ka mehla e ke e a tšwafa le go nanya, ke phoofolo ya lebelo le legolo sethakgwaneng se sennyane
(b) Mmele o khupeditšwe ke boya bjo bokoto gape bjo boleta.
(c) Letlalo le hlephile kudu mmeleng wa yona. Ge o swara tše ka diatla o kgona go kwa ka moo le hlephilego ka gona.
Hlogo
(a) Hlogo ke nkgokolo gomme sefahlogo ke se sephaphathi go feta sa mpša.
(b) Mahlo a magolo a bopegile bjaka a gago gomme a lebeletše pele. Katse e kgona go retolla hlogo le molala go lebelela mathokong a mangwe.
Mmala wa mahlo o atiša go ba botala bja modipa, modipa goba a matala. Ka gare, ga leihlo go na le thaka ye ntsho.
(c) Ditsebe di na le dintlhana gomme di lebeletše godimo.
(d) Ditedu tše telele di thuša katse go phopholetša tsela leswiswing.
Mosela
Katse e na le mosela wo motelele. Ge katse e hlokomela goba e lalela dijo tša yona, e sepetša mosela wa yona bjalo ka diphoofolo ka moka tša leloko le. E tšokotša mosela.
Maoto
(a) Katse e kgona go sepela gabosele ka lebaka la mesamelwana ye boleta ka fase ga leoto le lengwe le le lengwe.
(b) Monwana wo mongwe le wo mongwe o na le lenala le bogale le le obegilego. Dinala di ka gogelwa dipotlaneng tše nnyane, tše di lego menwaneng gore di se kgome fase. Ge katse e nyaka go šomiša dinala tša yona e ka di ntšha. Patiša borofa bjo bongwe bjo boleta gare ga menwana ya gago go tloga ka godimo le ka fase gomme dinala di tla bonala.
Hlokomela gore go na le dinala tše tlhano borofeng bja ka pele le tše nne borofeng bja ka morago.
Mpša ga e kgone go uta dinala tša yona. Di kgoma fase gomme o kgona go kwa motswikinyo wa dinala ge e sepela lebatong. Elelwa gore dinala tša mpša di otlologile mola tša katse di obegile.
Dinala tša katse di kgona go ngapa gabohloko. Di thuša katse go namela mehlare ka lebelo le le makatšago, kudu ge e tšhaba manaba.
Meno
Bula molomo wa katse o lebelele meno a yona.
Ge katse e ja nama, e e gatelela fase e e kgerole ka dipolai tše nne le meno a ka morago. Dipolai di šomišwa bjalo ka peke, go gagola nama. Meno a ka morago ke a bogale gape a na le dintlha gomme a a kgohlana ge mehlagare e tswalelwa, bjalo ka magare a sekero. Katse e sekamiša hlogo ge e ja nama gore meno a ka morago a kgone go e sega bjalo ka sekero.
Meno a ka pele mehlagareng ya ka godimo le ka fase, ao a lego gare ga para ye nngwe le ye nngwe ya dipolai, ke a mannyane kudu gomme ga a atiše go šomišwa
Leleme
Leleme ke le makgwakgwa gomme le swana le maleme a diphoofolo tša leloko leo la dikatse la go ja nama. Leleme le šomišwa bjalo ka raspere (feilakgwakgwa) go latswa mašaledi a nama magapong.
Hlokomela gore katse e šomiša leleme la yona ka tsela efe ge e nwa maswi a a lego pirenyeng. E latswa maswi.
Katse e kgona go bona gabotse leswiswing
Lebelela mahlo a katse. Thaka ye e lego garegare ga leihlo ke lešobana le lennyane la go tsenya seetša leihlong.
Bošego ge seetša se fokola, dithaka di bulega kudu gore seetša ka moka se se lego gona se tsene leihlong. Se kgontšha katse go bona bošego. Ge seetša e le se bogale dithaka di a nyenyefala go thibela gore go se tsene seetša se sentši kudu ka leihlong. Di fetoga mphatšana ge seetša se galefile( bjalo ka ge go bontšhwa.
Katse ke phoofolo ya go hlweka
Le ge katse e sa rate meetse, e na le mokgwa wa go itlhwekiša. Katse e swara boya le maoto tša yona gore di dule di hlwekile ka go di latswa ka leleme la yona. E kolobiša borofa bja yona bja ka pele ka leleme gomme ya hlapa hlogo le mahlo.
Katse e ja ka bothakga bjo bogolo. Molomo le maoto, ga di atiše go tšhilafala.
Tsela yeo katse e iphemelago ka yona
(a) E namela sehlare ka lebelo ka go šomiša dinala go itshwareletša.
(b) E otla le go ngapa ka dinala le borofa bja ka pele.
(c) E kganyelela sehlareng goba kutamong ka lebelo.
(d) E leka go tšhoša lenaba ka go oba mokolo le go emiša boya le go dira modumo wa go gwaša,
Dikatse di na le mohola bathong
Dikatse di ruiwa malapeng gore e be diruiwaratwa eupša di ka ba le mohola wo mogolo wa go bolaya magotlo, dipeba le dinoga. Batho ba bea dikatse ka dipolokelong, malekelekeng, mabenkeleng, gore di dire mošomo wo.
Ditšhupetšo
Lochenr G.P., Dugard H.;1971; Thutamahlale e Bonolo Ya Kakaretšo Mphato wa 3


text:
BEIBELE E FETOŠA MAPHELO
Ke be ke Dula ke Galefile e Bile ke le yo Šoro
NGWAGA WA MATSWALO: 1974
NAGA: MEXICO
BOPHELO BJA PELE E EBA MOKRISTE: E BE ELE MOFSA YO ŠORO GAPE ELE NTWADUMELA
BOPHELO BJA KA BJA NAKONG E FETILEGO:
Ke belegetšwe Ciudad Mante, e lego karolo e botse ya naga ya Tamaulipas, Mexico. Ka kakaretšo, badudi ba toropo yeo ke ba botho e bile ba rata go nea. Sa go nyamiša ke gore, lefelo e be e le le kotsi kudu ka ge go be go tletše dihlopha tša bosenyi.
Ke be ke le ngwana wa bobedi go bašemane ba bane. Batswadi ba ka ba ile ba ntumelela gore ke kolobetšwe ka Kerekeng ya Katholika gomme ka morago ka ba setho sa khwaere ya kereke. Ke be ke nyaka go thabiša Modimo ka lebaka la gore ke be ke tšhaba go ahlolwa le go fišwa ka mo go sa felego mollong wa dihele.
Ge ke be ke na le mengwaga e mehlano, tate o ile a tloga gae. Seo se ile sa nnyamiša gomme ka hloka kholofelo. Ke be ke sa kwešiše gore ke ka baka la’ng a re lahlile mola re be re mo rata kudu. Mma o be a swanelwa ke go šoma diiri tše dintši e le gore a kgone go re hlokomela.
Ke ile ka dira boemo bjoo sehlare sa ntšhirela ka se ye sekolong eupša ka gwerana le bana bao ba mphetago. Ba ile ba nthuta go rogana, go kgoga, go utswa le go lwa ka difeisi. Ka ge ke be ke rata go laola ba bangwe, ke ile ka ithuta ntwa ya matswele, go lwa ka go kateletšana fase (wrestling), karate, le go kgona go diriša dibetša. Ke ile ka fetoga mofsa yo šoro. Gantši ke be ke elwa ka dithunya gomme ka makga a mantši ke be ke feleletša ke le ka gare ga bodiba bja madi gomme ke tlogetšwe go naganwa gore ke hlokofetše. Ruri mma o be a nyamišwa ke go phela a nkhwetša ke rapaletše fase gomme a swanelwa ke go ntopa le go nkitimišetša sepetlele!
Ge ke be ke na le mengwaga e 16, mogwera wa ka wa go tloga bjaneng yo a bitšwago Jorge o ile a re etela. O ile a re botša gore ke yena Hlatse ya Jehofa le gore o be a nyaka go re botša molaetša o bohlokwa. O ile a thoma go re hlalosetša ka ditumelo tša gagwe a diriša Beibele. E be e le la mathomo ke e bala le gona ke be ke thabetše go tseba ka leina la Modimo le merero ya gagwe. Jorge o ile a ithaopela go ithuta Beibele le rena. Re ile ra dumela.
KAMOO BEIBELE E FETOTŠEGO BOPHELO BJA KA:
Ke ile ka imologa kudu ge ke be ke ithuta gore thuto ya mollo wa dihele ga e tšwe ka Beibeleng. (Psalme 146:4; Mmoledi 9:5) Ka morago ga gore ke ithute seo, ke ile ka se sa boifa Modimo o šoro. Go e na le moo, ke ile ka thoma go mmona e le Tate yo lerato yo a nyakelago bana ba gagwe se se kaone.
Ge ke dutše ke dira tšwelopele thutong ya ka ya Beibele, ke ile ka bona go swanetše gore ke fetoše bophelo bja ka. Ke ile ka swanelwa ke go ba le boikokobetšo le go kgaotša bošoro. Ke thušitšwe ke keletšo yeo e hwetšwago go 1 Bakorinthe 15:33. E re: “Ditlwaelano tše mpe di senya mekgwa e holago.” Ke ile ka lemoga gore ge e ba ke nyaka go dira diphetogo, ke swanetše go kgaotša go gwerana le batho bao ba nago le khuetšo e mpe bophelong bja ka. Ka gona, ke ile ka tlogela bagwera ba babe gomme ka gwerana le ditho tša phuthego ya therešo ya Bokriste e lego batho bao ba sa rarollego diphapano ka go lwa eupša ba diriša melao ya motheo ya Beibele.
Karolo e nngwe ya Beibele yeo e nkgomilego kudu ke Baroma 12:17-19. E re: “Le se ke la bušetša bobe ka bobe go motho. . . . Ge e ba go kgonega, go fihla moo go ithekgilego ka lena, ebang le khutšo le batho bohle. . . . Le se ke la itefeletša, . . . gobane go ngwadilwe gwa thwe: ‘“Tefetšo ke ya ka; ke tla lefetša, go re’alo Jehofa.’” Ke ile ka amogela gore Jehofa o tla fediša go hloka toka ka tsela ya gagwe le ka nako ya gagwe. Ganyenyane-ganyenyane, ke ile ka tlogela go ba yo šoro.
Nka se tsoge ke lebetše seo se ilego sa direga mantšiboa a mangwe ge ke be ke boela gae. Bafsa ba sehlopha se sengwe sa disenyi ba ile ba ntlhasela ke moka moetapele wa sona a mpetha mokokotlo ke moka a goeletša ka gore, “Itwele!” Ka yona nako yeo, ke ile ka rapela thapelo e kopana ka kgopela Jehofa gore a nthuše go kgotlelela tlaišo. Le ge ke ile ka ikwa ke na le kganyogo e matla ya go itefeletša, ke ile ka kgona go fo itshepelela. Letšatšing le le latelago ke ile ka kopana le moetapele yoo wa sehlopha a nnoši. Ke ile ka befelwa gomme ka nyaka go itefeletša, eupša ka rapela Jehofa gape ka setu, ka mo kgopela gore a nthuše gore ke kgone go itshwara. Ke ile ka makatšwa ke gore mofsa yoo o ile a tla go nna ka go ntebanya gomme a re: “Ke kgopela o ntebalele ka seo se diregilego maabane bošego. Therešo ke gore, ke nyaka go swana le wena. Ke nyaka go ithuta Beibele.” Ruri ke ile ka leboga gore ke ile ka kgona go laola kgalefo ya ka! Ke moka ke ile ka thoma go ithuta Beibele le yena.
Sa go nyamiša ke gore lapa lešo ga se la ka la tšwela pele ka thuto ya Beibele ka nako yeo. Lega go le bjalo, ke ile ka phetha ka gore ke tšwele pele ke ithuta gomme ke se ke ka dumelela motho le ge e le ofe goba selo le ge e le sefe se nkgogela morago. Ke be ke tseba gore go kopanela ka mehla le batho ba Modimo go tla nthuša go fola dikgobalo tša maikwelong le go nnea lapa leo ke le hlokago. Ke ile ka dira tšwelopele gomme ka 1991, ka kolobetšwa go ba Hlatse ya Jehofa.
KAMOO KE ILEGO KA HOLEGA KA GONA:
Ke be ke dula ke galefile, ke laola bangwe e bile ke le šoro. Eupša Lentšu la Modimo le fetotše bophelo bja ka ka mo go feletšego. Ga bjale ke boledišana le batho ka moka bao ba theetšago ka molaetša wa khutšo wa Beibele. Mengwageng e fetilego e 23, ke bile le tokelo ya go hlankela ke le mmoledi wa ditaba tše dibotse wa nako e tletšego.
Ke ile ka šoma ke le moithaopi wa nakwana ofising ya lekala ya Dihlatse tša Jehofa kua Mexico. Ge ke le moo, ke ile ka kopana le Claudia e lego kgarebe ya Mokriste e mafolofolo gomme ra nyalana ka 1999. Ruri ke leboga Jehofa gakaakang ge a ntšhegofaditše ka mothuši yo yo a botegago!
Re hlanketše mmogo phuthegong ya Polelo ya Diatla ya Mexico gomme ra thuša batho ba difoa go ithuta ka Jehofa. Ka morago, re ile ra laletšwa go ya nageng ya Belize gomme ra ruta batho ba moo Beibele. Le ge re sa phele bophelo bja manobonobo lefelong le, re na le dilo ka moka tšeo re di hlokago gore re thabe. Ga re itshole le gatee.
Ge nako e dutše e eya, mma o ile a ithuta Beibele gape gomme a kolobetšwa. Ga bjale buti wa ka, mosadi wa gagwe le bana ba bona ke Dihlatse tša Jehofa. Ba bangwe ba bagwera baka bao ke ilego ka ithuta Beibele le bona ga bjale ba hlankela Jehofa.
Ka manyami, ba bangwe ba lapa lešo ba ile ba hlokofala ka baka la gore ga se ba fetoša maphelo a bona a šoro. Ga go pelaelo gore le nna nkabe ke feleleditše ke hlokofetše go swana le bona ge nkabe ke ile ka tšwela pele ka tsela yona yeo. Ke leboga Jehofa gore o nkgogetše go yena le go barapedi ba gagwe, bao ka botho le ka go se mphelele pelo ba ilego ba nthuta go diriša melao ya motheo ya Beibele bophelong bja ka.


text:
Lebaka Leo ka Lona o ka Botago Diebangedi tša Beibele
“Di atlegile kudu. Di tutueditše difilimi tšeo di bitšago dimilione . . . le dipuku tšeo di rekwago kudu . . . dihlopha tša Bokriste di di amogetše. Di phagamišitše dikgopolo tša bodumedi le dikgopolo tša maano-mabe.”—SUPER INTERESSANTE, MAKASINE WA DITABA WA BRAZIL.
KE ENG seo se tanyago šedi gakaaka? Makasine o be o bolela ka kgahlego le ditiro tša morago-bjale tšeo di theilwego mokgobong wa dingwalwa tšeo go thwego ke diebangedi, diepistola le dikutollo tšeo di hweditšwego bogareng bja lekgolo la bo-20 la nywaga kua Nag Hammadi le mafelong a mangwe Egipita. Dingwalwa tše gotee le tše dingwe tša go swana natšo ka kakaretšo di be di dutše di šupša e le dingwalwa tša ma-Gnostic goba tša Apokrifa. *
Na go Logilwe Maano-mabe?
Nakong yeo batho ka kakaretšo ba swayago Beibele le madumedi a orthodox diphošo, dingwalwa tša ma-Gnostic goba tša Apokrifa di bonagala di kgahla ba bantši. Dingwalwa tše di bile le tutuetšo e kgolo tseleng yeo batho ba bantši ba lebelelago dithuto tša Jesu Kriste le Bokriste ka yona. Ka ge makasine o mongwe o boletše: “Ebangedi ya Thomas le [dipuku] tše dingwe tšeo go se nago kgonthe ya tšona di bolela le dipelo tša sehlopha sa batho seo se tšwelago pele se gola mehleng yeno: bao ba nago le kganyogo ya bomoya, eupša ba sa botego bodumedi.” Go hweditšwe gore kua Brazil feela “go na le bonyenyane dihlopha tše 30 tšeo ditumelo tša tšona di theilwego go [dingwalwa tša] Apokrifa.”
Go utollwa ga dingwalwa tše go dirile gore go tume kgopolo ya gore lekgolong la bone la nywaga C.E., Kereke ya Katholika e ile ya loga maano-mabe a go bipa therešo mabapi le Jesu, gore dingwalwa tše dingwe tša Apokrifa tšeo di tšweletšago pego ya bophelo bja gagwe di ile tša utwa le gore Diebangedi tše nne tšeo di hwetšwago ka Beibeleng ya mehleng yeno di fetotšwe. Elaine Pagels, moprofesara wa tša bodumedi, o bea taba ka tsela ye: “Ga bjale re lemoga gore seo re se bitšago Bokriste—le seo re rego ke motlwae wa Bokriste—ge e le gabotse se emela feela dikarolwana tše kgethilwego tša methopo e itšego, yeo e kgethilwego go e mentši.”
Go ya ka pono ya diithuti tše bjalo ka Pagels, Beibele ga se mothopo o nnoši wa tumelo ya Bokriste; go na le methopo e mengwe, e bjalo ka dingwalwa tša Apokrifa. Ka mohlala, lenaneo la BBC la sehlogo se se rego Bible Mysteries, “Maria Magadalena wa Kgonthe,” le boletše gore dingwalwa tša Apokrifa di tšweletša Maria Magadalena e le “morutiši le mohlahli wa moya wa barutiwa ba bangwe. Ga se morutiwa feela; ke moapostola wa baapostola.” Ge a bolela ka seo go naganwago gore ke tema yeo e bego e kgathwa ke Maria Magadalena, Juan Arias o ngwala ka kuranteng ya Brazil ya O Estado de S. Paulo gore: “Lehono dilo ka moka di dira gore re dumele gore mokgatlo wa peleng wa Bokriste, wo o hlomilwego ke Jesu, ge e le gabotse e be e le wa ‘ditokelo tša basadi,’ ka ge dikereke tša ka magaeng tša mathomo e be e le nywako ya basadi, moo e bego e le baruti le bapišopo.”
Go ba bantši, methopo ya Apokrifa e bonagala e botega kudu go feta mothopo wa Beibele. Lega go le bjalo, pono e bjalo e tsoša dipotšišo tše bohlokwa kudu: Na dingwalwa tša Apokrifa ke mothopo o ka botwago wa tumelo ya Bokriste? Ge di thulana le dithuto tše di kwagalago tša Beibele, ke mothopo ofe woo re swanetšego go o dumela—na ke Beibele goba ke dipuku tša Apokrifa? Na ruri lekgolong la bone la nywaga go ile gwa ba le maano-mabe a go uta dipuku tše gotee le go fetoša Diebangedi tše nne gore go se ke gwa akaretša tsebišo e bohlokwa mabapi le Jesu, Maria Magadalena gotee le ba bangwe? E le gore re hwetše dikarabo tša dipotšišo tše, a re hlahlobeng e nngwe ya Diebangedi tše nne tša Beibele, e lego Ebangedi ya Johane.
Bohlatse bjo bo Tšwago Ebangeding ya Johane
Seripa se bohlokwa sa Ebangedi ya Johane se ile sa utollwa kua Egipita mathomong a lekgolo la bo-20 la nywaga gomme ga bjale se tsebja e le Papyrus Rylands 457 (P52). Se hupere seo e lego Johane 18:31–33, 37, 38 ka Beibeleng ya mehleng yeno gomme se bolokilwe Bokgoba-pukung bja John Rylands, Manchester, Engelane. Se ke seripa sa kgale kudu sa sengwalwa sa Mangwalo a Bakriste a Segerika ao a lego gona. Diithuti tše dintši di dumela gore se ngwadilwe mo e ka bago ka 125 C.E., e lego feela nywaga e ka bago e 25 goba ka godimo ga moo ka morago ga lehu la Johane. Se se makatšago ke gore mongwalo wa seripa seo sa sengwalwa o nyakile o dumelelana ka tšohle le mongwalo wa dingwalwa tša ka morago. Taba ya gore kopi ya Ebangedi ya Johane ya kgale kudu e be e šetše e fihlile Egipita, moo seripa seo se ilego sa utollwa gona, e thekga phetho ya gore ditaba tše dibotse go ya ka Johane ge e le gabotse di begilwe ke Johane ka boyena lekgolong la pele la nywaga C.E., bjalo ka ge Beibele e bontšha. Ka go rialo, puku ya Johane e ngwadilwe ke hlatse yeo e bonego ka mahlo.
Ka lehlakoreng le lengwe, dingwalwa tša Apokrifa ka moka ke tša go tloga lekgolong la bobedi la nywaga go ya pele, e lego nywaga e lekgolo goba go feta moo ka morago ga ge ditiragalo tšeo di di hlalosago di diregile. Ditsebi tše dingwe di phega kgang ka gore dingwalwa tša Apokrifa di theilwe dingwalweng goba metlwaeng ya peleng, eupša ga go na bohlatse bja seo. Ka gona, potšišo e swanetšego ke e rego, Ke eng seo o ka se botago kudu—na ke bohlatse bja hlatse e bonego ka mahlo goba bja batho bao ba phetšego nywaga e lekgolo ka morago? Karabo e molaleng. *
Papyrus Rylands 457 (P52), seripa sa sengwalwa sa Ebangedi ya Johane sa lekgolong la bobedi la nywaga C.E., se ile sa ngwalwa nywaga-someng e sego kae ka morago ga sengwalwa sa mathomo
Go thwe’ng ka kgopolo ya gore Diebangedi tša Beibele di ile tša fetošwa e le gore go utwe dipego tše itšego tša mabapi le bophelo bja Jesu? Ka mohlala, na go na le bohlatse bja gore Ebangedi ya Johane e ile ya fetošwa lekgolong la bone la nywaga bakeng sa go kgopamiša ditherešo? Go araba potšišo ye, re swanetše go gopola gore o mongwe wa methopo e megolo ya Beibele ya mehleng yeno ke sengwalwa sa lekgolong la bone la nywaga seo se bitšwago Vatican 1209. Ge e ba Beibele ya rena e na le diphetogo tšeo di dirilwego lekgolong la bone la nywaga, gona diphetogo tše di swanetše go ba gona ka sengwalweng se. Se se thabišago ke gore sengwalwa se sengwe seo se nago le karolo e kgolo ya Luka le Johane, se se tsebjago e le Bodmer 14, 15 (P75), ke sa 175 C.E. go ya go 225 C.E. Go ya ka ditsebi, mongwalo wa sona o batametše kgaufsi kudu le wa Vatican 1209. Ka mantšu a mangwe, ga go na diphetogo tše dikgolo tšeo di dirilwego ka Diebangeding tša Beibele, le gona re na le Vatican 1209 yeo e hlatselago seo.
Ga go na bohlatse, e ka ba bja sengwalwa goba bjo bongwe, bjoo bo tiišetšago gore dingwalwa tša Johane—goba tša Diebangedi tše dingwe—di ile tša fetošwa lekgolong la bone la nywaga. Ka morago ga go hlahloba diripa tše di kgobokeditšwego tša dingwalwa tšeo di utolotšwego kua Oxyrhynchus, Egipita, Dr. Peter M. Head, wa Yunibesithi ya Cambridge, o ngwala gore: “Go bolela ka kakaretšo, dingwalwa tše di tiišetša mongwalo wa ditlhaka tše dikgolo [dingwalwa tša lekgolong la bone la nywaga go ya pele tšeo di ngwadilwego ka ditlhaka tše dikgolo] tšeo di bopago motheo wa dikgatišo tša mehleng yeno tšeo di swayago diphošo. Ga go selo fa seo se nyakago gore go kwešišwe lefsa seo se lego ka dingwalweng tša peleng tša Testamente e Mpsha.”
Re ka Phetha ka Gore’ng?
Diebangedi tše nne tšeo e lego karolo ya mangwalo a makgethwa—Mateo, Mareka, Luka le Johane—di be di amogelwa lefaseng ka moka ke Bakriste bonyenyane magareng ga lekgolo la bobedi la nywaga. Diatessaron (lentšu la Segerika le le bolelago “ka ba bane”) yeo e dirišwago kudu ya Tatian, yeo e kgobokeditšwego magareng ga 160 le 175 C.E., e be e theilwe go Diebangedi tše nne feela tša mangwalo a makgethwa e sego go tšeo go thwego ke diebangedi tša ma-Gnostic. (Bona lepokisi “Mathomo a go Emelelwa ga Diebangedi.”) Se sengwe gape se se lemogegago seo se boletšwego ke Irenaeus wa mafelelong a lekgolo la bobedi la nywaga C.E. O boletše gore go swanetše go ba le Diebangedi tše nne, ka ge go e-na le dikotara tše nne tša lefase le diphefo tše nne tše dikgolo. Gaešita le ge dipapišo tša gagwe di ka belaelwa, ntlha ya gagwe e thekga taba ya gore go be go e-na le Diebangedi tše nne feela ka nako yeo.
Dintlha tše ka moka di bontšha’ng? Di bontšha gore Mangwalo a Bakriste a Segerika—go akaretša le Diebangedi tše nne—ao re nago le ona lehono karolo ya ona e kgolo ga se ya ka ya fetošwa go tloga lekgolong la bobedi la nywaga go ya pele. Ga go na lebaka la go dumela gore lekgolong la bone la nywaga go ile gwa ba le maano-mabe a go fetoša goba go uta karolo le ge e le efe ya Mangwalo ao a buduletšwego ke Modimo. Go e na le moo, seithuti sa Beibele Bruce Metzger se ngwadile gore: “Mafelelong a lekgolo la bobedi la nywaga, . . . go be go e-na le kwano e kgolo mabapi le karolo e kgolo ya Testamente e Mpsha magareng ga diphuthego tša badumedi tše di fapanego kudu le tše di gašanego e sego feela lefaseng la Mediterranean ka moka eupša lefelong ka moka la go tloga Brithania go ya Mesopotamia.”
Moapostola Paulo le moapostola Petro ba be ba thekga therešo ya Lentšu la Modimo. Bobedi bja bona ba ile ba lemoša Bakriste-gotee le bona gore ba se ke ba amogela goba go dumela selo le ge e le sefe seo ba sa kago ba se rutwa. Ka mohlala, Paulo o ngwaletše Timotheo gore: “Wena Timotheo, hlokomela seo o se gafetšwego, o furalele dipolelo tša lefeela tšeo di senyago se sekgethwa le dikganetšano tšeo ka maaka di bitšwago gore ke ‘tsebo.’ Ka baka la go kgantšha tsebo e bjalo ba bangwe ba fapogile tumelong.” Petro o neile bohlatse ka gore: “Aowa, ga se ra le tsebiša matla le go ba gona ga Morena wa rena Jesu Kriste ka go latela ditaba tša maaka tšeo di hlamilwego ka bokgoni, eupša e bile ka go ba dihlatse tše di bonego ka mahlo tša bogolo bja gagwe bjo bogolo kudu.”—1 Timotheo 6:20, 21; 2 Petro 1:16.
Nywaga-kgolong e fetilego, moporofeta Jesaya o ile a budulelwa gore a bolele gore: “Byang bo a ômêlêla; letšoba le a pôna; xomme Lentšu la Modimo wa rena le eme neng le neng.” (Jesaya 40:8) Re ka ba le kgodišego e swanago ya gore Yoo a buduletšego Mangwalo a Makgethwa o ile a ba a a boloka go theoša le nywaga e le gore “mehuta yohle ya batho e phološwe gomme e fihle tsebong e nepagetšego ya therešo.”—1 Timotheo 2:4.
^ ser. 3 Mantšu “Gnostic” le “Apokrifa” a tšwa mantšung a Segerika ao ka tatelano a ka bolelago “tsebo yeo e lego sephiri,” le “utilwego ka kelohloko.” Mantšu a a dirišwa go šupa dingwalwa tša maaka goba tšeo e sego karolo ya dipuku tše kgethwa tšeo di nyakilego di swana le Diebangedi, Ditiro, mangwalo le dikutollo tša ka dipukung tše kgethwa tša Mangwalo a Bakriste a Segerika.
^ ser. 11 Bothata bjo bongwe bjo bogolo mabapi le dingwalwa tša Apokrifa ke gore go šetše dikopi tše sego kae feela tša tšona. Go na le diripa tše pedi feela tša dingwalwa tša Gospel of Mary Magdalene, tšeo go boletšwego ka tšona ka mo godimo, gomme se setelele sa tšona ga se na seripa-gare sa mongwalo wa mathomo. Go oketša moo, go na le diphapano tše dikgolo magareng ga dingwalwa tšeo di lego gona.


text:
TABA YA LETLAKALA LA KA NTLE | MAAKA AO A DIRAGO GORE GO BONAGALE EKA MODIMO GA A RATEGE
Maaka ao a Dirilego Gore go Bonagale Eka Modimo o Hloka Leina
SEO BA BANTŠI BA SE DUMELAGO
“Ga se ra dumelelana tabeng ya ge e ba Modimo a na le leina, le gore ge e ba go le bjalo, gona leina leo e tla ba lefe.”—Moprofesara David Cunningham, Theological Studies.
THEREŠO E TŠWAGO KA BEIBELENG
Modimo o itše: “Ke nna Jehofa. Ke lona leina la ka.” (Jesaya 42:8) Jehofa ke leina la Seheberu leo le bolelago gore “Yo a Bakago go ba Gona.”—Genesi 2:4, mongwalo wa tlase wa Reference Bible.
Jehofa o nyaka gore re diriše leina la gagwe. Beibele e re: “Bitšang leina la gagwe. Tsebatšang mediro ya gagwe merafong. Bolelang gore leina la gagwe le phagame.”—Jesaya 12:4.
Jesu o be a diriša leina la Modimo. Ge Jesu a be a rapela, o ile a botša Jehofa gore: “Ke ba [barutiwa ba Jesu] tsebišitše leina la gago e bile ke tla le tsebatša.” Ke ka baka la’ng Jesu a ile a tsebiša barutiwa ba gagwe leina la Modimo? O tšwetše pele ka gore: “E le gore lerato leo o [Modimo] nthatilego ka lona le be go bona gomme nna ke be boteeng le bona.”—Johane 17:26.
LEBAKA LEO KA LONA GO LEGO BOHLOKWA
Rathutatumelo Walter Lowrie o ngwadile gore: “Motho yo a sa tsebego Modimo ka leina, ruri ga a mo tsebe e le motho wa kgonthe gomme a ka se kgone go mo rata, ge e ba a mo tseba feela e le matla a sa bonagalego.”
Go uta leina la Modimo goba go tsenya le lengwe legatong la lona go swana le go le ntšha ka Beibeleng
Monna yo a bitšwago Victor o be a eya kerekeng beke le beke, eupša o be a sa nagane gore o tloga a tseba Modimo. O re: “Ka morago ke ile ka ithuta gore leina la Modimo ke Jehofa, gomme go ile gwa ba bjalo ka ge e ka ke mo tsebišwa semmušo. Ke be ke ikwa bjalo ka ge eka mafelelong ke kopane le Motho yo ke bego ke kwele mo gontši kudu ka yena. Ke ile ka thoma go mo tšea e le Motho wa kgonthe le go gwerana le yena.”
Ka mo go swanago, Jehofa o batamela kgauswi le batho bao ba dirišago leina la gagwe. Modimo ge a bolela ka “bao ba sa lebalego leina la gagwe,” o holofetša gore: “Ke tla ba kwela bohloko go etša ge motho a kwela morwa wa gagwe yo a mo kwago bohloko.” (Maleaki 3:16, 17) Modimo gape o putsa bao ba bitšago leina la gagwe. Beibele e re: “Yo mongwe le yo mongwe yo a bitšago leina la Jehofa o tla phološwa.”—Baroma 10:13.